Ramai anggap cadangan Hock Cheh tidak bertanggungjawab

SHAH ALAM, 30 April – Tindakan
seorang senator DAP yang mencadangkan agar perkataan agama digugurkan daripada
kad pengenalan di Dewan Negara, menjadi bualan hangat netizen terutama dalam
media sosial Facebook.

Ini kerana ramai berpendapat,
cadangan Nga Hock Cheh tidak bertanggungjawab dan tidak sensitif terhadap hak
dan perlembagaan yang sudah termaktub dalam negara sejak sekian lama. Seorang
netizen yang dikenali Loiz Katzroy berkata, perkara itu bukan perlu dikekalkan
sebaliknya ia tidak perlu dibangkitkan.

“Bukan perlu kekal, tak perlu
bangkit pun isu ini. Entah kenapa menteri sibuk nak buat perkara ini,” katanya
memberi komen merujuk kepada berita Sinar Harian bertajuk ‘Status agama dalam
kad pengenalan perlu kekal: Khairy’ di Facebook.

Seorang lagi netizen, Fatihah
Hamzah menganggap kad pengenalan adalah lambang identiti diri yang perlu diberi
keutamaan.

“Memang betul status agama dalam kad pengenalan perlu kekal.”

“Jika perkara ini diubah, susah untuk kita tentukan mana Muslim mana tidak, memandangkan negara ini masyarakat majmuk, ada pelbagai bangsa, agama dan budaya,” katanya.

Sementara itu, netizen, Mohamad
Hafiz Mohamad berpendapat, status agama dalam kad pengenalan itu sangat penting
untuk membezakan agama setiap rakyat di Malaysia.

“Bagi aku status agama dalam kad
pengenalan sangat penting untuk orang lain tahu tentang agama kita.”

“Kalau ada apa-apa penahanan
selepas ini tiada lagi yang boleh menipu agama dan banyak lagi benda penting yang
boleh diberi keutamaan,” katanya.

Pendapat itu turut disokong oleh
Muhd Isa kerana status agama akan dirujuk sekiranya melibatkan kemalangan
selain memberi kesenangan kepada si waris mengenal pasti identiti ahli keluarganya.

“Kalau seseorang mati, waris si
mati tidak dapat dikesan atau tiada waris, status kad pengenalan dirujuk untuk
mengetahui si mati itu Islam atau sebaliknya.

“Sama juga kalau kes meninggal dunia
di luar negara, pihak berkaitan akan merujuk kad pengenalan untuk dikebumikan
cara Islam atau tidak, jika status agama digugurkan pasti akan timbul isu lain,”
katanya.

Sementara itu, Supramaniam Siva
juga menyokong pendapat Ahli Parlimen Rembau, Khairy Jamaluddin itu.

“Memang betul YB Khairy, status
agama perlu kekalkan demi untuk semua agama agar lebih adil.”

“Senang lain kali bila mati tak
perlulah gaduh pasal mana-mana agama. Kadang kala ramai tukar agama tapi tak beritahu
keluarga sendiri pun. Bila dah sampai kubur orang lain pula gaduh-gaduh nak
tuntut mayat menyusahkan pihak lain,” katanya.

Semalam, Khairy bersetuju dengan
pendirian Menteri Dalam Negeri, Tan Sri Muhyiddin Yassin untuk mengekalkan status
agama dalam kad pengenalan.

Beliau berkata, perkara itu tidak
sepatutnya dijadikan isu kerana meletakkan status agama pada kad pengenalan
bukan satu bentuk diskriminasi dan menghalang perpaduan.

Khairy berkata demikian selepas
menghadiri program Bicara Minda anjuran Sinar Harian di sini, semalam.


BAYI SETAHUN ANTARA MANGSA MAUT TANAH RUNTUH BATANG KALI

KUALA LUMPUR: Bayi lelaki berusia setahun antara mangsa termuda yang maut dalam tragedi tanah runtuh di Batang Kali pada awal Jumaat lalu.

Agensi Pengurusan Bencana Negara (NADMA) telah menyenaraikan tujuh nama mangsa kanak-kanak yang telah dikenal pasti identitinya.

Mangsa kanak-kanak yang terlibat merupakan Wong Zi Hang, 1; Daniel Khor Yen, 5; Ka Sin Ya Vanya, 6; Zech Loh Qi Yi, 7; Tong Kai En, 9; Ng Yee Tong, 11; dan Eng Huai Yi, 12.

Seramai 21 identiti mangsa telah dikenal pasti daripada 24 mangsa korban setakat jam 1 petang Ahad.

Proses pengesahan identiti menggunakan kombinasi tiga kaedah iaitu pengecaman DNA, cap jari dan pengecaman pihak waris pada wajah atau barangan peribadi serta tanda unik pada badan mangsa.

Identiti tiga lagi mangsa masih belum disahkan dan proses pengecaman melalui tiga kaedah tersebut masih dijalankan.

Sementara itu, daripada lapan mangsa cedera yang menerima rawatan di tiga hospital berbeza, tiga mangsa masih berada di wad, manakala lima lagi telah dibenarkan pulang.

–AlHijrah Online


MAYAT PELAJAR UITM LEMAS DI PANTAI CHERATING DITEMUI

KUANTAN: Mayat pelajar Universiti Teknologi Mara (UiTM) Dungun yang dikhuatiri lemas ketika mandi bersama rakan-rakannya di Pantai Cherating petang semalam, ditemui kira-kira 7.30 pagi tadi.

Mayat Adam Ridhuan Abdul Rejab, 18, ditemui kira-kira sembilan kilometer dari lokasi mangsa dilaporkan lemas.

Jenazah dilapor telah dibawa ke Hospital Universiti Islam Antarabangsa (UIAM) bagi proses bedah siasat.

Pelajar itu dipercayai lemas ketika mandi bersama empat rakannya di Pantai Cherating kira-kira pukul  1.45 petang semalam sebelum ditemui.

Semalam, Ketua Polis Daerah Kuantan ACP Wan Mohd Zahari Wan Busu berkata, pihaknya menerima maklumat mengenai kejadian tersebut melibatkan pelajar yang berasal dari Seri Kembangan, Selangor sekitar jam 1.45 petang.

Beliau berkata siasatan awal mendapati mangsa bersama 19 lagi rakannya ke lokasi pelancongan itu untuk berkelah dan berehat.

Menurutnya, ketika bermandi-manda, ombak tinggi tiba-tiba datang membadai kumpulan pelajar itu.

Katanya, Adam Ridhuan dipercayai terpisah daripada kumpulan rakannya apabila dibawa arus jauh dari pantai sebelum hilang manakala yang lain berjaya menyelamatkan diri.–AlHijrah Online


ANGGOTA POLIS MAUT SEMASA MENGEJAR PENJENAYAH

JOHOR BAHRU: Seorang anggota polis maut dalam kemalangan membabitkan dua kenderaan semasa mengejar penjenayah, di Kampung Kangkar Tebrau, pagi tadi.

Dalam kejadian tersebut, kenderaan peronda (MPV) yang dipandu anggota polis itu bergesel dengan kenderaan suspek yang menaiki Perodua Myvi sebelum bertembung dengan Perodua Aruz yang dinaiki orang awam.

Pertembungan itu menyebabkan kenderaan MPV tersebut terbalik dan mengakibatkan seorang anggota polis maut, manakala rakan setugasnya mengalami kecederaan parah.

Ketua Polis Johor, Datuk Ayob Khan Maydin Pitchay berkata, Konstabel Nocholester Dadup Anak Unggat, 20, meninggal dunia di lokasi kejadian, manakala rakan setugasnya, Lans Koperal Mohd Khairul Musa, 32, cedera parah dan dirawat di ICU Hospital Sultan Ismail (HSI).

Jenazah mendiang yang masih bujang itu akan diterbangkan ke Sibu, Sarawak untuk disemadikan di kampung halamannya.

Jelas Ayob Khan, kes ini akan disiasat mengikut Seksyen 41 (1) Akta Pengangkutan Jalan (APJ) 1987, dan siasatan lain akan dilakukan mengikut seksyen lain selepas suspek berjaya ditangkap.–AlHijrah Online


EL NINO BURUKKAN JEREBU DI MALAYSIA

KUALA LUMPUR: Bahang panas yang meresahkan sebahagian besar penduduk negara ini sejak kebelakangan dikaitkan dengan fenomena El Nino dengan ancaman jerebu, dan dilaporkan turut memberi impak kepada negara lain Asia Tenggara.

Menurut Jabatan Meteorologi Malaysia (MetMalaysia), cuaca panas terik serta kualiti udara menurun kepada paras “tidak sihat”pada 15 April lepas serta memberi kesan kepada negeri di bahagian utara iaitu Pulau Pinang, Kedah, Perlis, Kelantan dan Terengganu.

Negara jiran Malaysia melaporkan peningkatan ‘titik panas’ serta jerebu akibat El Nino, ditambah berlaku kebakaran, terutamanya di kawasan tanah gambut.

Pusat Meteorologi Khusus ASEAN (ASMC) turut melaporkan titik panas yang merebak di Myanmar dan Laos di samping lokasi titik panas di Thailand, Kampuchea dan Vietnam.

Memandangkan cuaca kering yang masih berterusan di samping jerebu yang membawa asap tebal dari titik panas ke negara jiran ASEAN, sudah tentu Malaysia akan turut terkesan.

EL NINO PANJANGKAN MUSIM KERING

Pensyarah kanan Jabatan Sains Bumi dan Alam Sekitar, Universiti Kebangsaan Malaysia (UKM), Prof Madya Dr Mohd Shahrul Mohd Nadzir berkata, sepanjang El Nino, angin yang bertiup ke arah barat sepanjang Khatulistiwa menjadi perlahan dan air hangat ditolak ke timur, menyebabkan suhu permukaan lautan menjadi panas.

“Menurut Copernicus Climate Change Service, Kesatuan Eropah (EU), model iklim menunjukkan kembalinya keadaan El Nino pada musim panas Borea, serta kemungkinan El Nino yang lebih kuat berlaku pada penghujung tahun 2023.

“Setakat ini pada tahun ini, sekitar 23 titik panas dikenal pasti di Sarawak ketika negeri ini bersiap siaga menghadapi cuaca kering yang panjang. Perubahan iklim serta jangkaan kembalinya fenomena cuaca El Nino boleh melonjakkan purata rekod suhu pada tahun 2023 dan 2024, menurut saintis iklim, ” beliau memberitahu Bernama baru-baru ini.

Laporan media sebelum ini ada menyebut berdasarkan rekod, iaitu pada tahun 2015, setakat ini El Nino melanda Malaysia sebanyak 12 kali, dengan yang pertama antara tahun 1951 dan 1952, dan kejadian terburuk pada tahun 1997 hingga 1998, dengan suhu terpanas 40.1 darjah Celcius direkod di Stesen Meteorologi Chuping, Perlis, pada 9 April, 1998.

Mohd Shahrul berkata, El Nino dikaitkan dengan pengurangan hujan di bahagian tertentu Asia Tenggara, termasuk Malaysia, dan cuaca kering mudah menggalakkan kebakaran hutan, menyebabkan pelepasan asap serta bahan pencemar ke atmosfera, menghasilkan jerebu.

“Hakikatnya, El Nino mampu memanjangkan musim panas di rantau yang terlibat. Musim panas yang panjang meningkat kemungkinan berlaku kebakaran hutan, memburukkan lagi keadaan jerebu,” katanya.

Menteri Sumber Asli, Alam Sekitar dan Perubahan Iklim, Nik Nazmi Nik Ahmad dipetik berkata dalam laporan media pada 15 April, jerebu yang melanda negara adalah akibat kebakaran hutan gambut.

RISIKO KESIHATAN

Semasa berlaku El Nino, Mohd Shahrul berkata, perubahan dalam peredaran atmosfera boleh memberi kesan kepada corak angin, berpotensi membawa asap serta bahan pencemar yang dihasilkan kawasan yang terbakar ke arah Malaysia.

“Keadaan ini pasti memburukkan paras jerebu di negara ini. Kombinasi keadaan kering, kebakaran hutan serta pelepasan bahan pencemar daripada pelbagai sumber boleh meningkatkan paras zarah, seperti zarah bawaan udara.

“Zarah ini boleh menyumbang kepada jerebu dan mendatangkan risiko kesihatan, menyebabkan isu pernafasan dan kesan kesihatan lain yang teruk,” katanya menambah, keadaan jerebu di Malaysia boleh berbeza bergantung kepada faktor seperti corak cuaca, perubahan kegunaan tanah serta kegiatan manusia.

“Penting untuk semua mengetahui bahawa meskipun El Nino boleh memburukkan jerebu, namun faktor lain seperti amalan penggunaan tanah, amalan pertanian serta kegiatan membakar yang diharamkan juga mempunyai peranan penting dalam pembentukan jerebu.

“Keadaan jerebu yang teruk pada tahun 2019 sebahagian besarnya berpunca daripada kebakaran hutan di Indonesia sementara jerebu yang berlaku pada tahun-tahun lain berpunca daripada faktor yang berbeza.

“Pemantauan kualiti udara yang kerap serta mengurangkan sumber pencemaran adalah penting untuk menyekat keadaan yang teruk,” katanya.

KEBAKARAN TANAH GAMBUT

Menurut Pakar Strategi Kempen Serantau, Greenpeace Asia Tenggara, Heng Kiah Chun, jerebu kini bukan sahaja terhad kepada Malaysia dan Indonesia, seperti yang difikirkan ramai orang, tetapi ia juga dari negara Asia Tenggara yang lain.

“Sebagai contoh, jerebu rentas sempadan yang berlaku baru-baru ini berkait langsung dengan pertumbuhan budaya mono dan pertanian di Thailand serta negara jiran lain. Pembukaan tanah untuk kegiatan perladangan menyebabkan tanah gambut menjadi kering dan mudah terbakar.

“Apabila penggondolan hutan dan saliran berlaku, paras air water table menurun dan menghalang pencerapan karbon. Sebaik terdedah kepada udara, gambut mereput melepaskan karbon dioksida dan menyebabkan tanah tenggelam.

“Dengan gambut menjadi kering, risiko kebakaran hutan serta pembentukan jerebu, kembalinya cuaca panas dan kering akibat El Nino, ini semua memburukkan keadaan jerebu di Malaysia,” katanya.

Heng, yang juga jurucakap Greenpeace untuk projek jerebu rentas sempadan berkata, fenomena itu adalah buatan manusia dan ia boleh dicegah dengan mengambil tindakan yang betul bagi memantau serta menyekat kebakaran, terutama di atas tanah gambut.

“Kami (Greenpeace) mencadangkan beberapa langkah untuk melindungi tanah gambut, iaitu pemulihan tanah gambut boleh menghalang punca utama kebakaran, sebagai tambahan kepada usaha pencegahan kebakaran yang dilakukan pihak berkuasa.

“Kedua, adalah penting untuk menghentikan kemusnahan tanah gambut dan komited keoada dasar Sifar Penggondolan Hutan, Sifar Gambut dan Sifar Eksploitasi (NDPE) oleh syarikat perladangan dan jenama global,” katanya.

(Komitmen kepada NDPE lazimnya digunakan dalam rujukan kepada pengeluaran komoditi pertanian, digunakan oleh syarikat hiliran, pedagang, pengilang serta penanam, dan biasanya berkait dengan pengeluaran minyak sawit. NDPE termasuk komitmen kepada apa yang dipanggil Persetujuan Bebas, Terdahulu dan Termaklum (FPIC) untuk komuniti Orang Asli dan komuniti tempatan lain, sifar pembakaran, mencegah keadaan kerja yang buruk serta memelihara kawasan Nilai Pemuliharaan TInggi (HCV), kawasan Stok Karbon Tinggi (HCS) dan tanah gambut.

Pada 7 Mei 2023, Jabatan Alam Sekitar (JAS) dalam satu kenyataan berkata, pihak Jabatan menyediakan beberapa langkah untuk menangani kejadian pembakaran terbuka, antaranya, kualiti udara yang menurun yang mencetuskan jerebu dan mengancam kesihatan awam. Menurut Jabatan itu lagi, sewaktu cuaca kering, terdapat kebimbangan akan meningkat kebakaran terbuka, terutamanya melibatkan kawasan tanah gambut dan tapak pembuangan sampah.

Menurut Heng, meskipun dasar NDPE amalan terbaik di atas tanah yang sedia ada, bukan semua syarikat memenuhi komitmen berkenaan.

“Peniaga serta pengeluar utama minyak sawit mendokong dasar NDPE, yang menyediakan platform terbaik untuk memperbaiki imej mereka yang tercalar akibat kerosakan yang berlaku.

“Syarikat mesti menghentikan kegiatan membersihkan tanah gambut dan mula memulihkan kawasan berkenaan. Dalam masa yang sama, rantaian bekalan permintaan daripada pembekal dan peniaga perlu berusaha mematuhi dasar (NDPE), ” katanya.

AKTA PENCEMARAN JEREBU RENTAS SEMPADAN

Mengulas lanjut mengenai jerebu rentas sempadan, Heng mencadangkan kerajaan Malaysia bekerjasama dengan negara ASEAN lain untuk menggubal Akta Jerebu Rentas Sempadan masing-masing.

“Akta itu adalah langkah konkrit pertama sejajar dengan perjanjian ASEAN mengenai Pencemaran Jerebu Rentas Sempadan (AATHP) tahun 2002 yang diratifikasi oleh Kuala Lumpur pada 3 Disember 2002,” katanya.

Negara Anggota ASEAN (AMS) memeterai AATHP pada 10 Jun 2002 di Kuala Lumpur, ekoran daripada kebakaran hutan dan tanah yang buruk pada tahun 1997-1998.

Akta berkenaan bertujuan mencegah, memantau serta mengurangkan kebakaran hutan dan tanah bagi mengawal pencemaran jerebu rentas sempadan menerusi usaha bersepadu di peringkat negara, serantau serta antarabangsa.

Pada 1 Mei 2023, Nik Nazmi dipetik berkata, Malaysia akan menemui negara jirannya di Singapura (7 – 8 Jun 2023) bagi membincangkan jerebu rentas sempadan serta membangunkan pelan hala tuju baharu untuk kerjasama.

Lima negara iaitu Brunei, Indonesia, Singapura, Thailand dan Malaysia, membentuk kumpulan kerja teknikal dan jawatankuasa pemandu kementerian sub-serantau mengenai jerebu rentas sempadan.

Apakah mungkin mesyuarat ini mampu menamatkan igauan rakyat Malaysia yang teruk terkesan akibat fenomena jerebu sejak tahun 1997?

Profesor Madya Politik Alam Sekitar, Jabatan Pengajian Antarabangsa dan Strategik Universiti Malaya, Dr Helena Varkkey berkata, semua negara ASEAN, termasuk Filipina, yang tidak terjejas teruk akibat jerebu bersetuju menghadiri AATHP.

“Perjanjian (AATHP) adalah penting kerana ia satu-satunya instrumen undang-undang alam sekitar ASEAN yang mengiktiraf jerebu sebagai isu rentas sempadan dan menggunakan Prosedur Operasi Standard (SOP) untuk memantau, menilai, tindakan kecemasan bersama dan pembangunan hala tuju jerebu.

“ASEAN sebenarnya memainkan peranan besar untuk memastikan jerebu terus menjadi agenda serantau kerana kita tahu ia isu bermusim tetapi memandangkan ada perjanjian dengan ASEAN, sekurang-kurangnya mereka berbincang dan bermesyuarat bagi mengelak serta memantau kes jerebu ini,” katanya.

Menurut beliau, meskipun AATHP mempunyai ikatan undang-undang, ianya terhad daripada segi mekanisme penguatkuasaan bagi memastikan setiap negara komited kepada janji.

“Terdapat perkara lain yang dilaksanakan, sebagai contoh, hala tuju untuk kerjasama jerebu rentas sempadan yang dipinda, ada usaha untuk menambah baik serta mengukuhkan aspek operasi perjanjian.

“Apa yang dilakukan ini untuk memperkukuhkan keseluruhan rangka kerja jerebu. Bagaimanapun, masih terdapat cabaran, antaranya menuding jari. Ini cabaran utama untuk menggerakkan mekanisme serantau,” katanya.

ADA SENDIRI AKTA JEREBU RENTAS SEMPADAN

Menurut Helena, Malaysia perlu ada akta jerebu rentas sempadan sendiri.

“Singapura mempunyai akta ini yang mewujudkan liabiliti luar wilayah untuk pihak yang membuat kebakaran di luar negara dan menyebabkan asap atau jerebu rentas sempasan di negara mereka (Singapura).

“Kita perlu belajar daripada apa yang diamalkan oleh Singapura. Beberapa perkara yang kami cuba cadangkan untuk akta Malaysia ini, bagi meliputi syarikat Malaysia dengan mewujudkan rangka kerja atau sistem semak dan imbang bagi memastikan syarikat berkenaan bukan sahaja bertindak baik di Malaysia tetapi juga di luar negara agar tidak menyumbang kepada jerebu,” katanya.

Pada 25 Sept 2014, Akta Pencemaran Jerebu Rentas Sempadan Singapura dikuatkuasakan bagi mencegah firma atau pihak di luar Republik itu daripada menjalankan kegiatan yang menyumbang kepada jerebu rentas sempadan.

Kerajaan Malaysia, pada tahun 2019, merangka akta berkenaan tetapi ia tidak diteruskan apabila berlaku pertukaran kerajaan.

RANGKAIAN SENSOR KUALITI UDARA

Sementara itu, menurut Mohd Shahrul, kerajaan mengambil beberapa tindakan untuk menangani masalah jerebu, termasuk menguatkuasakan peraturan yang lebih ketat serta melaksanakan langkah untuk mengurangkan pelepasan daripada industri, kenderaan serta pembakaran terbuka.

“Bagaimanapun, keberkesanan langkah berkenaan masih menjadi topik perbahasan kerana jerebu dan cuaca panas terus berlaku dan mungkin menyukarkan langkah penguakuasaan.

“Untuk menangani masalah jerebu ini secara serius, ia bukan sahaja bergantung kepada penguatkuasaan akta atau usaha kerajaan tetapi ia perlu juga melibatkan masyarakat dengan meningkatkan kesedaran tentang pencemaran udara,” katanya.

Menurut beliau, bagi melibat serta memperkasa masyarakat untuk bertindak mengurangkan pencemaran udara, rangkaian sensor atau pengesan kualiti udara yang boleh melengkapkan sistem pemantauan kualiti udara tradisional di samping menyediakan lebih banyak maklumat menyeluruh tentang paras pencemaran udara sewaktu fenomena jerebu.

“Sensor ini kecil, mudah dibawa dan dipasang, menjadikan sesuai untuk kawasan yang infrastruktur pemantauan kualiti udaranya terhad.

“Bagaimanapun, perlu ambil maklum, sensor kualiti udara yang berkos rendah mungkin tidak berapa tepat berbanding stesen pemantauan yang gred profesional. Untuk itu, penting untuk menaksir data daripada sensor berkenaan setakat sebagai petunjuk dan bukan muktamad.

“Dengan menyediakan akses kepada data masa nyata kualiti udara, sensor itu boleh membantu meningkatkan kesedaran kesan pencemaran udara ke atas kesihatan awam dan alam sekitar. Ia juga boleh memberi motivasi kepada individu serta masyarakat agar mengambil langkah mengurangkan mendedahkan diri mereka kepada pencemaran udara dan menyumbang meningkatkan kualiti udara,” katamya.

Dengan menggunakan rangkaian sensor kualiti udara, adalah mungkin mendapatkan data masa nyata kepekatan bahan pencemar dalam udara, yang dapat membantu pihak berkenaan mengeluarkan nasihat kesihatan awam dan bertindak segera apabila berlaku jerebu.

“Maklumat daripada rangkaian pengesan itu boleh digunakan utnuk mengenal pasti lokasi titik panas supaya tindakan segera dapat dilakukan,” katanya,

UKM, kata beliau, secara aktif membangunkan sistem pemantauan kualiti udara yang memfokus kepada kawalan kualiti bagi memastikan sistem itu boleh menghasilkan data yang tepat.

“Sebagai contoh, pada masa ini kami menyumbang aplikasi alat pengesan ini kepada sekolah, sebagai sebahagian daripada program ‘Sains Rakyat’ , suatu perkara baharu di Malaysia,” katanya.

Mohamad Shahrul turut menyatakan bahawa kerajaan Malaysia perlu mengambil pendekatan yang lebih komprehensif, termasuk mendidik orang awam mengenai impak jerebu serta mempromosikan amalan mampan.

“Juga penting untuk bekerjasama dengan negara lain di rantau ini bagi menangani punca pencemaran jerebu rentas sempadan. Secara keseluruhannya, untuk menangani masalah jerebu dan cuaca panas memerlukan usaha yang berterusan daripada semua pihak yang berkepentingan termasuk orang perseorangan, syarikat perniagaan dan kerajaan,” katanya. — AlHijrah Online


BANYAK NEGERI AKAN BERALIH KE FASA 4 PPN MENJELANG OKTOBER – PM

KUALA LUMPUR: Kerajaan menjangkakan kebanyakan negeri akan beralih ke fasa empat Pelan Pemulihan Negara (PPN) seawal bulan Oktober nanti.

Perdana Menteri, Tan Sri Muhyiddin Yassin berkata, ia selari dengan perkembangan proses pemulihan dan Program Imunisasi COVID-19 Kebangsaan (PICK) yang sedang berjalan lancar.

Ujarnya, kerajaan sentiasa memantau keadaan setiap negeri dengan rapi termasuk mengambil langkah intervensi mengikut keperluan.

“Fasa Keempat merupakan fasa terakhir, ia selaras dengan kadar vaksinasi negara pada tahap 80 peratus penduduk dewasa, aktiviti- aktiviti sosial dan ekonomi akan dibenarkan beroperasi dalam suasana norma baharu.

“Aktiviti pelancongan domestik, persembahan dengan penonton serta aktiviti sukan berkumpulan misalnya sudah boleh kembali dijalankan,” jelasnya dalam Dewan Rakyat sempena Mesyuarat Khas Penggal Ketiga Parlimen ke-14, hari ini.

Muhyiddin mengulas pihaknya tetap melaksanakan penilaian risiko termasuk menilai kesiapsagaan mana-mana negeri untuk beralih ke fasa kedua, ketiga atau keempat.

Sementara itu, kerajaan telah memutuskan bahawa negeri yang sudah berada di fasa kedua tidak akan berpatah balik ke fasa pertama.

Jelasnya, keputusan tersebut merupakan pendekatan PPN yang menekankan langkah untuk keluar daripada pandemik COVID-19.

“Begitu juga dengan negeri yang beralih ke fasa ketiga tidak akan patah balik ke fasa kedua. Ini kerana, pendekatan PPN menekankan dengan izin, exit strategy and no turning back.

“Walau bagaimanapun, sekiranya berlaku semula peningkatan kes di negeri tersebut, kerajaan akan mengetatkan kawalan pergerakan berdasarkan lokaliti tanpa perlu membuat perintah kawalan menyeluruh ke atas negeri atau wilayah sepertimana yang dilaksanakan kini,” jelasnya.

Peralihan fasa bagi sesebuah negeri akan dinilai dan dipertimbangkan berdasarkan tiga indikator nilai ambang iaitu purata bilangan kes harian; kadar penggunaan katil di wad unit rawatan rapi (ICU); dan peratusan rakyat dewasa lengkap divaksinasi.—AlHijrah Online


MAYAT KEDUA KANAK-KANAK JATUH LONGKANG DIJUMPAI

AMPANG: Selepas tiga hari hilang, kanak-kanak lelaki yang terjatuh ke dalam longkang di Jalan Ukay Perdana, Ukay Perdana, di sini ditemui petang tadi, di sebalik timbunan sampah dan batu.

Mangsa kedua dalam kejadian itu, Muhammad Rizqullah Mohd Shafie berusia 10 tahun, dijumpai pada jam 5.10 petang tadi.

Pengarah Jabatan Bomba dan Penyelamat Malaysia Selangor Datuk Norazam Khamis berkata, mayat kedua mangsa yang hanyut itu sudah ditemui petang tadi dan kini dalam proses membawa mayat keluar.

“Mangsa ditemui lebih kurang 400 meter dalam timbunan sampah,” katanya dalam kenyataan hari ini.

Sabtu lalu media melaporkan dua kanak-kanak lelaki dikhuatiri lemas selepas terjatuh ke dalam longkang di Jalan Ukay Perdana, Ukay Perdana.

Seorang lagi mangsa, Wan Muhammad Ammar Wan Mohd Noor Hafizan ,8 , ditemui jam 6.30 petang semalam pada jarak 200 meter dari lokasi dia dipercayai terjatuh.–AlHijrah Online


TEKNOLOGI BANTU PERMUDAH IBADAH HAJI

Saudi Gazette melaporkan bilangan jemaah haji tertinggi selepas pandemik COVID-19 dengan bilangan melebihi 1.8 juta pada tahun 2023 bersamaan 1444 Hijrah. Bagi mereka yang pernah mengerjakan ibadah haji atau umrah semenjak tahun 2000, terdapat banyak peningkatan kualiti yang ketara dari segi infrastruktur, kualiti dan sistem perkhidmatan.

Sekali pandang tiada hubungan terus di antara ibadah dan teknologi tetapi apabila diperhatikan secara terperinci, teknologi memainkan peranan penting dalam mempermudahkan ibadah haji, memenuhi keperluan asas individu serta logistik agar jemaah lebih khusyuk, fokus dan selesa semasa mengerjakan ibadah haji.

Kerajaan Arab Saudi telah meningkatkan keupayaan teknologi dari setiap sudut untuk melancarkan ibadah haji bagi menampung bilangan jemaah yang tinggi dalam jangka waktu terhad misalnya wuquf di Arafah selepas waktu Zohor pada 9 Dzulhijjah dan seterusnya perlu bergerak untuk miqat di Muzdalifah sebelum tiba di Mina pada 10 Dzulhijjah.

Bagi memenuhi kekangan masa yang amat ketat, ianya memerlukan perancangan yang amat teliti dan mendalam serta infrastruktur yang canggih dan berkesan. Adaptasi teknologi maju dan pendigitalan yang pesat dalam era 4IR (revolusi industri 4.0) telah mampu melancarkan perjalanan jemaah haji melalui infrastruktur dan sistem pengangkutan/logistik yang serba canggih.

Pada awal tahun 2000, perjalanan antara Muzdalifah ke Mina mengambil lebih dari 6 jam tetapi kini hanya mengambil masa kurang dari 2 jam kerana sistem lebuhraya bertingkat yang canggih serta mencukupi dan ditambah pula dengan kemudahan kereta api laju yang kerap dan laju. Lebuhraya yang tersedia mempunyai lebih dari 2 lorong setiap hala dan dilengkapi dengan ‘flyover’ yang melancarkan pegerakan setiap kenderaan.

Bukan sahaja sistem pengangkutannya telah dimantapkan, malahan ruang sekeliling Masjidil Haram juga sedang diperbesarkan untuk menampung peningkatan jemaah haji setiap tahun yang melebihi dari 160 negara. Ketika ini Islam adalah agama yang paling pesat berkembang selepas kejadian 9/11 yang meruntuhkan World Trade Centre di New York. Oleh itu tidak pelik jika diperhatikan semakin ramai jemaah dari Korea, Jepun, China dan Amerika Syarikat sendiri.

Pemakluman tentang perancangan bandar Makkah sebagai ‘smart city’ telah bermula semenjak tahun 2019 lagi yang menekankan kepada pengangkutan moden yang inklusif untuk jemaah haji dan umrah termasuk warga emas. ‘Smart Bus’ yang menggunakan ‘remote control’ dan sistem GPS akan digunakan pada masa akan datang seperti yang dilaporkan oleh The Siasat Daily pada 29 Ogos 2019.

Pergerakan jemaah di dalam Masjidil Haram didapati berjalan lancar dengan sistem keselamatan dan kamera canggih digunakan bagi memastikan setiap jemaah dapat melaksanakan ibadah mereka dengan tawaduk. Bagi yang tidak mampu secara fizikal untuk tawaf seumpamanya, juga disediakan ‘Skooter Elektrik’ untuk individu mengerjakan tawaf.

Kenderaan elektrik dan ‘Smart Bus’ adalah selari dengan pembangunan lestari sepertimana dinyatakan dalam surah Al Baqarah ayat 11 untuk memastikan anak cucu kita akan terus menikmati alam semesta semula jadi seperti yang dinikmati oleh datuk nenek kita sebelum ini.

Dan apabila dikatakan kepada mereka: “Janganlah kamu membuat bencana dan kerosakan di muka bumi”, mereka menjawab: ” Sesungguhnya kami orang-orang yang hanya membuat kebaikan”.

Perkembangan di sekeliling Masjidil Haram juga menggunakan teknologi canggih seperti pembinaan terowong dan pembangunan bangunan tinggi bagi menampung peningkatan kapasiti jemaah untuk solat, tawaf dan sa’ie. Di luar Masjidil Haram pula, diperhatikan ‘drones’ digunakan di udara untuk mengawal selia perjalanan trafik dan pejalan kaki.

Dalam masa yang sama pendigitalan permohonan visa telah dilaksanakan secara dalam talian dan ini amat memudahkan jemaah. Sistem secara dalam talian juga melibatkan sistem keselamatan siber dan pelbagai sistem data raya bagi menganalisis data jemaah yang mengerjakan ibadah haji.

Adaptasi teknologi dan pendigitalan diimbangi dengan empati dan ehsan dimana terdapat ramai sukarelawan dalam kalangan pelajar-pelajar sekolah dan universiti juga membantu proses kelancaran perjalanan haji. Ditambah pula dengan semangat menyantuni tetamu Allah SWT, penduduk Makkah yang dikenali dengan budaya dan tradisi melayani tetamu dimana sebelum terbinanya hotel yang banyak, penduduk tempatan menjadi tuan rumah jemaah haji.

Di zaman yang moden ini budaya melayani tetamu masih bersemarak melalui sedekah minuman dan makanan di setiap waktu dan di setiap tempat yang dilalui. Penghormatan yang begitu tinggi diberikan kepada setiap jemaah tidak mengira warna kulit dan asal usul oleh warga Makkah dapat dilihat sepanjang masa.

Sains dan teknologi tidak boleh dipisahkan dengan amal ibadat terutamanya untuk mengupaya dan memudahkan ibadah ummah. Ilmu perubatan moden barat sebenar adalah berdasarkan hasil kerja Ibn-Sina atau Avicenna seorang ahli falsafah, theologi, puisi dan saintis Islam yang terkenal pada abad ke 11.

Oleh itu, adalah penting anak-anak kita bukan sahaja mendalami ilmu sains sosial atau agama sahaja tetapi pada masa yang sama mendalami ilmu sains ataupun sekarang ini dikenali sebagai STEM bukan sahaja untuk kerjaya dan profesion tetapi juga untuk berbakti kepada ummah sejagat dalam pelbagai bidang.

Datuk Prof. Dr. Ir. Siti Hamisah Tapsir adalah Naib Canselor UCSI University merangkap President, Malaysian Board of Technologists dan juga bekas Ketua Setiausaha (KSU) Kementerian Sains, Teknologi dan Inovasi (MOSTI).

Beliau juga penerima Khaadimul Haramain AlSharifain 2023.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


PASANGAN SUAMI ISTERI DIDAKWA BUNUH, DERA ‘ADIK AMIR’

AYER KEROH: Sepasang suami isteri yang dipercayai membunuh anak mereka yang berusia tujuh tahun di Taman Krubong Jaya, Melaka dua minggu lalu, didakwa di Mahkamah Ayer Keroh hari ini.

Tertuduh, Mohd Fadzli Abdull Razak, 38 tahun dan Zuraida Atan, 32 tahun masing-masing ayah tiri dan ibu kandung mangsa, didakwa melakukan pembunuhan serta dera terhadap kanak-kanak lelaki, Zubaidi Amir Qusyairi Abdul Malek, 7 tahun.

Kedua-dua tertuduh dihadapkan ke dua mahkamah berasingan hari ini atas dua pertuduhan membunuh dan mendera kanak-kanak malang itu.

Pertuduhan dibuat mengikut Seksyen 302 Kanun Keseksaan yang dibaca bersama Seksyen 34 kanun sama, namun tiada pengakuan direkodkan daripada kedua-dua tertuduh sejurus kertas pertuduhan dibacakan di hadapan Majistret Mazana Sinin.

Kesalahan itu dilakukan pada 29 Januari 2021 kira-kira jam 3.32 petang di rumahnya di No9, Jalan KJ 19, Taman Krubong Jaya, Melaka.

Sementara itu, pasangan suami isteri tersebut turut dihadapkan ke Mahkamah Sesyen atas pertuduhan mendera mangsa yang menyebabkan kecederaan fizikal mengikut Seksyen 31(1)(A) Akta Kesalahan Kanak-Kanak 2001.

Akta tersebut memperuntukkan hukuman penjara sehingga 20 tahun atau denda maksimum RM20,000 atau kedua-duanya sekali.

Kedua-dua tertuduh turut mengaku tidak bersalah bagi pertuduhan tersebut selepas kertas pertuduhan dibacakan secara berasingan di hadapan Hakim Nariman Badruddin.

Kejadian itu dilaporkan berlaku antara 13 Oktober 2020 lalu sekitar 10.30 malam hingga 29 Januari lalu pada jam 3.32 petang di lokasi sama.

Hakim Nariman tidak membenarkan sebarang jaminan dan kedua-dua kes berkenaan disebut semula pada 29 Mac ini sementara menunggu laporan bedah siasat.

Terdahulu, prosiding pendakwaan dikendalikan Pengarah Pendakwaan Negeri, Badius Zaman Ahmad.

Tertuduh lelaki diwakili peguam Datuk Ahmad Musthafi Mohamad dan Muhammad Firdaus Abd Razak, manakala tertuduh wanita pula diwakili peguam Zamri Idrus, Ishak Mohd Kari, Yusman Che Aman dan Saifuzzaman Ab Rahman.

Pada 29 Januari lalu, seorang kanak-kanak ditemui meninggal dunia dalam sebuah tong air berketinggian 60.3 sentimeter di kediamannya.

Hasil bedah siasat ke atas mangsa, banyak kesan lebam dan beberapa kecederaan lama serta baharu di badan kanak-kanak tersebut. – AlHijrah Online


PENIAGA DITAHAN DISYAKI PUKUL WARGA EMAS DAKWA LEMANG DIBELI MENTAH

MELAKA:  Seorang peniaga lemang ditahan bagi membantu siasatan memukul seorang lelaki warga emas yang mendakwa lemang dibelinya mentah dalam kejadian di sebuah gerai di Jalan Bukit Beruang Utama, di sini Jumaat lepas.

Ketua Polis Daerah Melaka Tengah ACP Christopher Patit berkata kejadian kira-kira 8 malam itu menyebabkan mangsa iaitu pesara tentera berusia 61 tahun luka di bahagian telinga kiri dan tangan kanan kerana terkena serpihan buluh lemang yang dibelah dan dirawat di Hospital Melaka.

Beliau berkata sebelum kejadian, warga emas itu datang ke gerai berkenaan untuk menukar lemang yang dibeli pada sebelah pagi kerana didapati masih mentah.

“Sebaik tiba di gerai berkenaan, mangsa mendakwa telah menunjukkan lemang yang beli di dalam bekas plastik kepada peniaga lemang iaitu seorang lelaki berusia 40 tahun tetapi peniaga itu tidak mahu melihatnya.”

“Peniaga tersebut kemudian membelah satu daripada lemang yang dibeli mangsa dan menunjukkan lemang tersebut masak sepenuhnya sebelum berlaku pergaduhan mulut antara mereka,” katanya dalam kenyataan hari ini.

Beliau berkata peniaga berkenaan dikatakan bertindak memukul mangsa dengan buluh lemang di bahagian telinga kiri dan terkena pada tangan kanan sebelum mangsa beredar meninggalkan gerai.

Katanya siasatan awal mendapati kejadian berlaku kerana peniaga itu mendakwa mangsa mencampak lemang yang dikatakan tidak masak dalam bekas plastik kepadanya dan mahu menularkan video kejadian yang dirakam agar orang ramai tidak datang ke gerai tersebut.

Christopher berkata selain itu, peniaga berkenaan juga mendakwa mangsa telah membalingnya dengan plastik berisi lemang yang dibeli sehingga menyebabkannya berang.

Beliau berkata peniaga itu ditahan di tepi Jalan Kota, di sini kira-kira 12.15 tengah malam pada Sabtu dan kemudian dilepas dengan jaminan polis selepas keterangannya direkodkan.

“Kes masih disiasat lanjut mengikut Seksyen 324 Kanun Keseksaan kerana dengan sengaja mendatangkan kecederaan menggunakan senjata,” katanya.

Semalam tular menerusi media sosial video berdurasi 29 saat yang memaparkan tindakan seorang peniaga lemang memukul lelaki warga emas dengan buluh lemang selain mengeluarkan kata-kata kesat.–AlHijrah Online


SUARA IBU GURU PERTAMA QARIAH BUTA BELAJAR AL-QURAN

KAJANG: Suara ibu adalah guru pertama saya! Itu kata Nur Hidayah Mohd Yunus yang menghafaz al-Quran sekalipun dilahirkan dengan cacat penglihatan.

Kekurangan itu
tidak pernah mematahkan semangat wanita berusia 26 tahun itu untuk mengenal
kalam Allah sepertimana individu sempurna, sehinggalah beliau mampu membaca al-Quran
menggunakan tulisan Braile.

Di usia kecil, qariah
yang turut mengalunkan bacaan al-Quran dalam program Maidatul Quran disiarkan
di TV AlHijrah jam 9 malam setiap Jumaat itu, mengenal al-Quran dengan
mendengar bacaan ibunya yang mengajar anak-anak jiran.

“Saya belajar mengaji al-Quran sejak kecil di rumah bersama ibu saya dan juga kanak-kanak lain kerana ibu juga mengajar anak-anak jiran,” kata Nur Hidayah yang kini mengikuti pengajian ijazah sarjana muda Al-Quran di sebuah institusi pengajian tinggi.

“Waktu saya
kecil, saya hanya mendengar setiap ayat itu dengan menghafal cara sebutan ayat dan
banyak mendengar hafazan-hafazan daripada qari dan qariah kegemaran saya.

“Itu cara saya belajar
mengaji pada waktu kecil sebelum menghafaz menggunakan al-Quran dengan tulisan Braile.

“Belajar menghafaz menggunakan Braile rasa berbeza kerana saya perlu betul-betul rasa tulisan itu menggunakan jari,” katanya kepada wartawan AlHijrah Online di sini baru-baru ini.

Qariah orang kelainan upaya (OKU) itu berkata beliau turut mendengar bacaan qari dan qariah kegemarannya di Youtube untuk memperbaiki bacaannya.

Ditanya mengenai pembabitannya di dalam Maidatul Quran, Nur Hidayah berkata beliau amat berbangga kerana diundang menyertai program yang membudayakan al-Quran di kaca TV itu.

“Alhamdulillah, saya menerima jemputan untuk bersama program ini,” katanya menjelaskan beliau diundang menyertai Maidatul Quran melalui seorang ustaznya sebelum menjalani sesi rakaman hujung tahun lalu.

Maidatul Quran adalah sebuah program televisyen yang mengajak penonton untuk mengimani, memahami, mengamalkan dan menyebarkan kalam Allah yang lahir daripada kolaborasi rapat TV AlHijrah dan Jabatan Agama Islam Wilayah Persekutuan (JAWI). – AlHijrah Online/ Zamir Akmal Zambri


POLIS TAHAN LAPAN PENGIKUT AJARAN THE AHMADI SERTAI HIMPUNAN LGBT DI SOGO

KUALA LUMPUR: Polis menahan lapan lelaki disyaki terlibat perhimpunan menyokong hak golongan lesbian, gay, biseksual, transgender dan pelik (LGBTQ) di hadapan pusat beli belah Sogo, di sini Sabtu lalu.

Ketua Polis Kuala Lumpur Datuk Mohd Shuhaily Mohd Zain berkata, kesemua suspek terlibat yang berusia lingkungan 18 hingga 56 tahun itu ditahan pada hari kejadian.

Siasatan terhadap kesemua suspek mendapati mereka merupakan pengikut ajaran ‘The Ahmadi Religion of Peace and Light’ sejak dua tahun lalu.

“Suspek yang menyertai perhimpunan mengatakan di Malaysia ini hak-hak LGBT disekat, mereka melaungkan ‘down syariah court’ sambil memegang kain rentang.

“Salah seorang suspek baru saja ditahan di sebuah masjid sekitar Putrajaya dua minggu lalu kerana mengedarkan risalah berkaitan kepercayaan mereka,” katanya dalam sidang media di Ibu Pejabat Polis Kontinjen (IPK) Kuala Lumpur, di sini, hari ini.

Tambahnya, kesemua suspek direman sehari sebelum dibebaskan dengan jaminan polis.

Suspek terlibat disiasat di bawah Seksyen 186 Kanun Keseksaan, Seksyen 14 Akta Kesalahan-Kesalahan Kecil dan Seksyen 9(5) Akta Perhimpunan Aman 2012.

Mohd Shuhaily mengulas, pihaknya telah merakam keterangan 11 saksi berkait kes dan kertas siasatan akan dilengkapkan sebelum dirujuk ke Timbalan Pendakwa Raya untuk arahan lanjut.—AlHijrah Online


PENGUNJUNG ZOO MELAKA PATAH KAKI DIHEMPAP POKOK TUMBANG

MELAKA: Tiga pengunjung Zoo Melaka cedera selepas dihempap pokok tumbang ketika berkunjung ke lokasi pelancongan tersebut semalam.

Dalam kejadian pada kira-kira 2.40 petang itu, seorang lelaki berusia 43 tahun patah kaki kanan, manakala seorang wanita dan anak lelakinya masing-masing berusia 40 dan enam tahun mengalami cedera ringan.

Ketua Polis Daerah Melaka Tengah, ACP Christopher Patit berkata kejadian itu berlaku ketika ketiga-tiga mangsa berada di kawasan kandang harimau.

“Mereka sebelum itu menaiki kenderaan disediakan pihak zoo pada  2.05 petang dan sebaik tiba di kawasan kejadian tiba-tiba sebatang pokok tumbang,” katanya ketika dihubungi di sini hari ini.

Menurutnya kesemua mangsa telah dibawa ke Hospital Melaka untuk rawatan lanjut manakala pihak Zoo Melaka dan agensi berkaitan mengambil langkah pantas membersihkan kawasan berkenaan. — AlHijrah Online


WANITA DICULIK DAN DICEDERAKAN SELEPAS SUAMI GAGAL BAYAR HUTANG

GEORGE TOWN: Seorang wanita warga Indonesia bukan sahaja berhadapan detik ngeri malah turut dicederakan seluruh badan selepas diculik sekumpulan lelaki selama 10 hari sebelum disembunyikan di beberapa negeri termasuk Pulau Pinang, ekoran suaminya gagal membayar hutang sebanyak RM540,000.

Ketua Polis Pulau Pinang Datuk Khaw Kok Chin berkata mangsa berusia 34 tahun dan berasal dari Medan itu telah diculik pada 7 Sept lepas, ekoran suaminya juga warga Indonesia dipercayai telah berhutang dengan seorang lelaki warga Malaysia yang merupakan kontraktor, di sini berkaitan perniagaan mereka.

“Mangsa bersama tiga rakan wanitanya sedang bercuti di sini telah diculik tiga lelaki di kawasan Paya Terubong, namun kawan-kawannya dilepaskan tanpa dicederakan oleh suspek manakala wanita itu dibawa ke Butterworth, untuk dikurung di situ.

“Suspek utama kemudian meminta wang tebusan daripada suami mangsa yang berada di Indonesia sebelum mangsa dilarikan serta dikurung di beberapa lokasi bagi mengelak dikesan pihak berkuasa,” katanya pada sidang akhbar di sini hari ini.

Katanya suami mangsa berusia 47 tahun yang merupakan ahli perniagaan telah membuat transaksi pembayaran berjumlah RM50,750 menerusi pengurup wang namun isterinya masih tidak dilepaskan sebelum suspek meminta bayaran tambahan RM540,000 dan dia terus ke Malaysia kerana bimbang keselamatan wanita itu.

Khaw berkata suaminya bertindak membuat laporan polis berhubung kejadian itu di Balai Polis Kinrara, Selangor pada 15 Sept lepas dan bertindak daripada maklumat tersebut polis melancarkan Op Scorpion Rantai bagi mengesan suspek serta menyelamatkan mangsa.

Katanya polis berjaya menyelamatkan wanita itu dalam serbuan di sebuah rumah di Shah Alam, Selangor pada 5.15 pagi 17 Sept dan siasatan juga mendapati mangsa dikurung selama tiga hari di Butterworth, dekat sini, empat hari di Puchong dan tiga hari di Shah Alam.

“Suspek dipercayai bertindak mengurung mangsa di beberapa lokasi berlainan adalah untuk menyukarkan polis mengesan lokasi wanita tersebut. Semasa serbuan di rumah itu, polis turut menyelamatkan seorang lelaki warga Indonesia yang turut diculik kumpulan berkenaan namun dia tiada kaitan dengan kes wanita itu,” katanya.

Beliau berkata wanita itu ketika diselamatkan berada dalam keadaan cedera di seluruh badannya dan mangsa dipercayai diikat, dicucuh dengan puntung rokok, dicucuk dengan jarum pada kukunya, dipukul, tangan dan kaki diikat pengikat kabel malah turut dirantai.

“Ketika ditemui mangsa berada dalam keadaan lemah dengan keadaan seluruh tubuhnya mengalami kecederaan. Bagaimanapun, mangsa diberi makan oleh suspek. Wanita itu yang merupakan peniaga dalam talian kini dirawat di hospital dan keadaannya dilaporkan stabil,” katanya.

Khaw berkata hasil siasatan lanjut mendapati suspek utama adalah rakan perniagaan suami mangsa yang suami wanita itu dipercayai berhutang wang perniagaan dan gagal membayarnya, menyebabkan lelaki itu berang sebelum menculik wanita tersebut.

Katanya mereka berdua merupakan kontraktor dan menjalankan perniagaan bersama di Kuala Lumpur dan suspek yang menyedari wang perniagaan tidak dibayar bertindak menculik mangsa bagi mendapatkan duitnya semula.

“Pihak polis merampas beberapa barangan antaranya 23 telefon bimbit, 36 pengikat kabel, wang tunai RM4,800, rantai besi dan batang besi. Kami turut menyita empat kenderaan termasuk kereta yang digunakan untuk membawa lari mangsa,” katanya.

Beliau berkata hasil operasi itu polis menahan 14 individu termasuk dua warga asing yang kesemuanya berusia 23 hingga 70 tahun di beberapa lokasi di sekitar Selangor, Perak dan Kuala Lumpur pada hari yang sama mangsa diselamatkan.

“Mereka yang ditahan adalah suspek utama berusia 35 tahun, sembilan lelaki warga tempatan, dua wanita warga tempatan dan dua lelaki warga asing, kesemua mereka mempunyai peranan masing-masing dalam kes culik tersebut,” katanya.

Menurutnya lima daripada yang ditahan itu mempunyai rekod lampau berkaitan jenayah dan dadah dan kesemua mereka direman tujuh hari sehingga 23 Sept ini bagi membantu siasatan mengikut Seksyen 3(1) Akta Culik 1961. — AlHijrah Online


GEMPA BUMI: BAYI LAHIR DI BAWAH RUNTUHAN DIBERI NAMA AYA OLEH PETUGAS HOSPITAL DI SYRIA

AFRIN: Seorang bayi yang ditemukan di bawah runtuhan akibat gempa bumi di Syria, dalam keadaan tali pusat masih melekat pada ibunya yang telah meninggal dunia telah diberikan nama Aya.

Aya yang dilahirkan dalam keadaan luar biasa di bandar Jindires, barat laut Syria akan membesar sebagai anak yatim, lapor Agensi Anadol.

Bayi itu lahir pada pagi Isnin ketika ibunya terperangkap di bawah runtuhan selepas gempa bumi pertama melanda.

Bayi itu diselamatkan selepas lima jam misi mencari dan menyelamat dijalankan oleh pasukan Pertahanan Awam Syria.

Terdapat kecederaan pada tubuh badan bayi itu.

Petugas di Hospital Ceyhan menamakannya Aya dan mengesahkan bayi itu kini dalam keadaan sihat.

Bayi itu juga kehilangan tiga adik beradik yang dalam bencana itu.

Di Syria, lebih 3,100 orang maut, menurut angka yang dikumpul oleh Kementerian Kesihatan Syria dan pertahanan awam Syrian White Helmets.

Gempa bumi kuat yang berpusat di selatan Turkiye itu turut menjejaskan negara jiran Syria. –AlHijrah Online


HAD TETAMU AKAD NIKAH SEHINGGA 250 ORANG

KUALA LUMPUR: Jumlah tetamu yang dibenarkan untuk hadir pada majlis akad nikah ketika Perintah Kawalan Pergerakan Pemulihan (PKPP) adalah seramai 250 orang bukannya 20 orang seperti dianggap kebanyakan orang ramai.

Menteri Kanan (Keselamatan), Datuk Seri Ismail Sabri Yaakob berkata bakal pengantin boleh menjemput tetamu sehingga 250 orang tidak kira majlis penikahan diadakan di masjid, dewan atau rumah.

“Ramai yang keliru masih lagi menganggap untuk akan nikah 20 tetamu seperti kita putuskan dulu.

“Sebenarnya majlis akad nikah sama ada di dalam masjid, dewan, rumah dan sebagainya boleh mengundang tetamu tidak melebihi 250 orang,” kata Ismail Sabri pada sidang media Perintah Kawalan Pergerakan Pemulihan (PKPP) di Putrajaya hari ini.

Bagaimanapun Ismail Sabri berkata jumlah tetamu tetap tertakluk kepada had dan kapasiti lokasi akad nikah dengan mematuhi Prosedur Operasi Standard (SOP) seperti penjarakan sosial.

Jelas Ismail Sabri kebenaran had tetamu sehingga 250 orang juga terpakai untuk majlis perkahwinan bagi agama lain. — AlHijrah Online / Zaim Zamani


TIADA RUANG UNTUK EKSTREMISME DALAM AGAMA

PUTRAJAYA: Tiada kompromi bagi sebarang bentuk ekstremisme atau keganasan dalam mempertahankan kesucian agama sehingga boleh menjejaskan keselamatan negara.

Perdana Menteri, Tan Sri Muhyiddin Yassin menegaskan, Malaysia amat mementingkan keharmonian selari dengan kepelbagaian kaum dan masyarakat majmuk di negara ini.

“Dalam usaha kita membela dan mempertahankan kesucian agama Islam dan kemurnian akidah umat Islam, suka saya ingatkan supaya kita tidak mengambil pendekatan yang ekstrem atau melampau sehingga menimbulkan keresahan dalam masyarakat majmuk.

“Kita mesti ingat Malaysia adalah negara majmuk yang sentiasa mementingkan kesederhanaan dan keharmonian dalam hubungan kaum dan agama,” kata Muhyiddin.

Tambahnya, usaha membela kedudukan dan kesucian agama Islam perlu berteraskan prinsip hikmah dan nasihat.Tindakan tegas berlandaskan undang-undang akan diambil terhadap pihak yang menyebarkan fahaman melampau tanpa mengira agama.

Muhyiddin berucap pada Perjumpaan Khas Bersama Pemimpin Pertubuhan Islam Bukan Kerajaan (NGO Islam) di Putrajaya.

Majlis anjuran Yayasan Dakwah Islamiah Malaysia (YADIM) itu disertai 346 pemimpin NGO Islam seluruh negara. — AlHijrah Online


MAYAT NELAYAN DITEMUKAN DALAM PERUT BUAYA

TAWAU: Pencarian seorang nelayan warga emas yang dilaporkan hilang dipercayai dibaham buaya di Sungai Kampung Mas-Mas Nasib Kita di sini pada Rabu lepas, berakhir dengan penemuan mayat lelaki itu di dalam perut seekor buaya hari ini.

Ketua Balai Bomba dan Penyelamat Tawau Jemishin Ujin berkata operasi mencari mangsa, Addi Bangsa, 60, dilakukan bersama Jabatan Hidupan Liar.

“Pada hari keempat operasi, Pasukan Perhilitan menjumpai seekor buaya yang dipercayai membaham mangsa dan bertindak menembak haiwan itu seterusnya membelah perutnya lalu mendapati benar terdapat mangsa di dalam perut haiwan itu.

“Pengecaman identiti mangsa dilakukan oleh ahli keluarganya dan mayat diserahkan kepada polis untuk tindakan selanjutnya,” katanya dalam kenyataan hari ini.

Sementara itu, Pegawai Jabatan Hidupan Liar Tawau Primus Lambut ketika dihubungi Bernama mengesahkan perkara itu dan memaklumkan buaya jantan dianggar seberat 800 kilogram serta berukuran 4.26 meter panjang itu ditembak awal pagi tadi di kawasan laut, kira-kira 1.5 kilometer dari lokasi mangsa dilaporkan dibaham buaya.

“Kami telah menerima maklumat daripada pihak bomba pada hari kedua operasi dan mengarahkan anggota supaya membantu operasi pencarian,” katanya.

Sebelum ini dilaporkan kehilangan nelayan itu disedari ahli keluarganya kira-kira 4 pagi, Rabu lepas. –AlHijrah Online


JEMAAH MENTERI POTONG GAJI DUA BULAN UNTUK TABUNG COVID-19

KUALA LUMPUR: Mesyuarat Kabinet semalam memutuskan dua bulan gaji jemaah menteri, termasuk gaji Perdana Menteri, dipotong dan disalurkan ke Tabung COVID-19.

Pejabat Perdana Menteri dalam kenyataan di sini berkata, langkah itu membuktikan kesungguhan kerajaan untuk membantu mereka yang menerima kesan akibat penularan wabak Covid-19.

“Tabung COVID-19 telah dilancarkan pada 11 Mac lepas sebagai usaha kerajaan membantu rakyat yang terjejas ekoran wabak itu.

“Sehingga semalam, jumlah sumbangan wang terkumpul, termasuk geran kerajaan adalah sebanyak RM8,493,103.48,” kata kenyataan itu. — AlHijrah Online


PETUGAS KKM GIAT JALANKAN SARINGAN COVID-19 DI MASJID SRI PETALING

KUALA LUMPUR: Pasukan petugas Kementerian Kesihatan Malaysia (KKM)  kini giat menjalankan saringan COVID-19 di Masjid Sri Petaling sejak dua hari lalu, setelah seorang peserta perhimpunan tabligh diadakan di masjid itu pada 28 Feb lalu, disahkan positif virus itu.

Ketua Pengarah Kesihatan, Datuk Dr Noor Hisham Abdullah berkata pasukan KKM mendapat kerjasama penuh daripada peserta, petugas dan pelajar yang terbabit.

“Pegawai kesihatan kami dari Lembah Pantai disokong petugas dari negeri lain untuk mengesan dan menjejaki semua peserta (perhimpunan tabligh).

“Ia sememangnya tugas yang besar dan menakutkan, namun kita perlulah bersedia berkongsi tanggungjawab kerana semua orang dapat membantu melindungi diri dan masyarakat,” katanya dalam catatan di laman sosial Facebook hari ini.

Menteri Kesihatan, Datuk Seri Dr Adham Baba semalam dilaporkan berkata, masjid terbabit akan ditutup buat sementara untuk kerja-kerja “disinfeksi” bagi membendung penularan wabak itu. — AlHijrah Online


HUJAN LEBAT, TANAH RUNTUH DI KOREA SELATAN, ANGKA KEMATIAN MENINGKAT 32

TOKYO: Angka kematian akibat hujan lebat dan tanah runtuh di Korea Selatan mencecah 32 orang, manakala lebih sepuluh orang masih hilang, Sputnik memetik laporan agensi berita Korea Selatan Yonhap pada Ahad.

Ibu Pejabat Pencegahan Bencana dan Keselamatan Pusat memaklumkan bahawa sekurang-kurangnya tujuh orang maut, tujuh cedera manakala tiga masih hilang.

Kebanyakan kematian dilaporkan di wilayah tenggara Korea Selatan, Gyeongsang Utara, dan 17 orang maut akibat tanah runtuh.

Lebih sepuluh orang masih hilang manakala lebih 7,500 penduduk dipindahkan dari kediaman mereka di 13 bandar dan wilayah di seluruh Korea Selatan.

Lebih 200 jalan ditutup di Korea Selatan dan semua operasi kereta api telah digantung.

Sebanyak 12 penerbangan telah dibatalkan pada Ahad. –AlHijrah Online


KERAJAAN TIADA HASRAT KEMBALIKAN GST : TUN M

KUALA LUMPUR : Kerajaan tidak berhasrat untuk melaksanakan kembali sistem cukai barangan dan perkhidmatan (GST) sebaliknya akan memperbaiki cukai jualan dan perkhidmatan (SST) yang sedang dilaksanakan ketika ini.

Perdana Menteri, Tun Dr Mahathir Mohamad berkata, ini kerana GST jelas telah ditolak oleh rakyat.

” (Ketika) GST diperkenalkan dahulu, kita dengar banyak rintihan daripada rakyat. Mereka bayar cukai dua kali.”

“Sebab itu kita berpendapat, kita perlu balik (kenalkan) SST dan ini sedang berjalan, di samping kita perlu baiki pelaksanaan cukai baharu ini (SST).

“(Jadi) tidak ada sebabnya kita akan kembali kepada cukai (GST) yang ditolak rakyat dahulu,” katanya.

Beliau berkata demikian bagi menjawab soalan Ma’mun Sulaiman (Warisan – Kalabakan) berkenaan hala tuju kerajaan berkenaan kesediaan untuk melaksanakan semula GST sekiranya ia dikehendaki rakyat.

Mengulas lanjut, Dr Mahathir yang juga Ahli Parlimen Langkawi berkata, sesebuah kerajaan perlu mengenakan cukai untuk mengumpul dana yang diperlukan dalam pentadbiran negara. — BERNAMA


TH Model Pengurusan Haji Terbaik

Model Pengurusan Haji TH menjadi contoh bagi negara Islam lain. Ikuti temubual Berita AlHijrah dengan Pengurus Besar Kanan (Haji) TH, Datuk Seri Syed Saleh Syed Abd Rahman. — AlHijrah Online


‘KEPUTUSAN SPM 2022 DIUMUM 25 MEI’ ADALAH PALSU

KUALA LUMPUR: Kementerian Pendidikan (KPM) menafikan maklumat yang tular mendakwa tarikh pengumuman keputusan Sijil Pelajaran Malaysia (SPM) 2022 pada 25 Mei 2023.

Dalam kenyataan ringkas di Facebook, KPM memaklumkan tidak pernah mengeluarkan kenyataan berhubung tarikh keputusan SPM seperti yang ditularkan.

“Sebarang kenyataan rasmi hanya akan disampaikan menerusi portal dan laman media sosial rasmi KPM,” ujar KPM. — AlHijrah Online


PU AZMAN DIDAKWA LIMA PERTUDUHAN AMANG SEKSUAL

SEREMBAN: Pendakwah selebriti, Azman Syah Alias atau PU Azman dihadapkan ke Mahkamah Sesyen di sini hari ini, atas lima pertuduhan melakukan amang seksual terhadap dua remaja lelaki pada Februari dan Julai 2022.

Tertuduh berusia 41 tahun mengaku tidak bersalah di hadapan Hakim Datin Surita Budin selepas kertas pertuduhan dibacakan jurubahasa.

Menurut tiga pertuduhan, tertuduh telah melakukan amang seksual fizikal dengan melakukan perbuatan kelucahan melampau termasuk merangsang mangsa berusia 17 tahun.

Perbuatan tersebut dilakukan di ruang tamu dan tandas di sebuah rumah di Taman Tiara Sendayan di Nilai pada 6 Julai 2022 antara jam 3 pagi hingga 5 pagi.

Tertuduh juga turut melakukan perbuatan sama terhadap mangsa berusia 16 tahun 10 bulan yang dilakukan pada 6 Julai 2022, antara jam 3 pagi hingga 5 pagi di ruang tamu rumah sama dan pada 5 Februari 2022, antara jam lebih kurang 8.30 malam hingga 12 tengah malam di dalam sebuah bilik di rumah sama.

Atas kesalahan tersebut tertuduh didakwa melakukan kesalahan di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017 yang boleh dihukum penjara tidak melebihi 20 tahun dan boleh juga disebat.

Timbalan Pendakwa Raya Husni Fairos Ramly meminta mahkamah mengenakan jaminan tinggi terhadap tertuduh iaitu RM15,000 bagi setiap pertuduhan kerana kesalahan dilakukan di bawah Seksyen 14(a) Akta Kesalahan-Kesalahan Seksual Terhadap Kanak-Kanak 2017.

Peguam Mohamad Zahid Ahmad memohon jaminan rendah atas alasan pendapatan anak guamnya terjejas sejak direman bulan lalu dan memerlukan bantuan keluarga untuk menjaminnya.

Mahkamah kemudian menetapkan jaminan RM40,000 bagi kesemua pertuduhan dan dilarang menghampiri mangsa serta saksi pendakwaan sehingga kes selesai.

Selain itu, tertuduh perlu melaporkan diri di balai polis berhampiran setiap bulan dan menyerahkan pasport kepada mahkamah.

Tarikh sebutan semula kes untuk serahan dokumen pada 8 Disember ini.–AlHijrah Online


HIMPUNAN SELAMATKAN MALAYSIA: POLIS SELESAI AMBIL KETERANGAN 11 INDIVIDU

KUALA LUMPUR: Polis telah selesai mengambil keterangan 11 individu bagi membantu siasatan berhubung penganjuran satu perhimpunan tanpa permit di ibu negara Sabtu lepas.

Ketua Polis Daerah Dang Wangi ACP Noor Dellhan Yahaya berkata keterangan semua individu berkenaan direkodkan di Ibu Pejabat Polis Daerah Dang Wangi hari ini.

“Kesemua mereka disiasat mengikut Seksyen 9 (5), Seksyen 4 (2) (b), Seksyen 4 (2) (e) (f) Akta Perhimpunan Aman 2012,” katanya kepada Bernama hari ini.

Difahamkan 11 individu itu merupakan adalah antara 25 orang yang dikenal pasti bagi membantu siasatan polis berhubung perhimpunan yang dikatakan tidak mematuhi AkataPerhimpunan Awam 2012 itu.

Semalam, Timbalan Ketua Polis Negara Datuk Seri Ayob Khan Mydin Pitchay berkata polis telah mengenal pasti 25 individu dipercayai terlibat dalam perhimpunan jalanan itu bagi membantu siasatan pihak berkuasa.

Pada Sabtu, perhimpunan yang disertai kira-kira 800 peserta anjuran Pemuda Perikatan Nasional itu disahkan Ketua Polis Kuala Lumpur Datuk Allaudeen Abdul Majid sebagai tidak mematuhi Akta Perhimpunan Aman (APA) 2012.–AlHijrah Online


ANGGOTA TENTERA SYUKUR, TERUJA LAHIRKAN ‘BAYI MERDEKA’

SHAH ALAM: Anggota tentera, Sarjan Siti Mariam Ali tidak dapat menggambar keterujaan dapat melahirkan bayi keempatnya pada Hari Kebangsaan di sini, hari ini.

Kakitangan Kor Kesihatan Diraja (KKD) di Pangkalan Udara Subang itu berkata beliau dan suami Sarjan Sumail Gilada, 40, tidak menyangka bayi mereka akan dilahirkan pada tarikh bersejarah itu, kerana beliau dijangka bersalin pada 19 Sept depan.

“Saya jangka mungkin bersalin awal seminggu atau sebagainya, tidak jangka bayi keluar seawal ini, Alhamdulilah segala urusan dipermudahkan.

“Memandangkan saya dan suami kedua-duanya adalah anggota tentera, saya sangat bangga dapat lahirkan anak Merdeka. Saya berharap dia menjadi anak yang berguna untuk bangsa dan negara,” katanya ketika ditemui pemberita di wad bersalin, Hospital Shah Alam di sini hari ini.

Siti Mariam, 41, melahirkan anak lelakinya itu pada 12.17 tengah malam, setelah masuk ke dewan bersalin pada jam 10 malam dan selamat melahirkan bayi seberat 2.2 kilogram secara normal.

Setakat 2 petang tadi, seramai lapan bayi iaitu enam lelaki dan dua perempuan dilahirkan pada hari ini di Hospital Shah Alam.

Terdahulu, Yayasan Kita Anak Malaysia hadir menyampaikan sumbangan hamper barangan bayi dan meraikan bayi merdeka di hospital berkenaan.

Pengarah Urusannya Prof Madya Dr Sara Chinnasamy berkata pihaknya berterima kasih dengan pihak hospital, kerana memberi ruang kepada mereka untuk meraikan bayi yang dilahirkan pada Hari Kebangsaan yang ke-66, hari ini.

“Hari ini, kita menyerahkan hamper barangan bayi untuk ibu yang melahirkan bayi merdeka di Hospital Shah Alam. Kita juga ada menyediakan kelengkapan untuk petugas dan jururawat di wad bersalin ini, kerana kita yakin pasti ada lagi ibu-ibu yang akan melahirkan anak hari ini.

“Objektif utama program kami bertujuan mahu menyemai semangat kemerdekaan terutama bagi generasi masa depan dan mencintai tanah air,” katanya.–AlHijrah Online


MAYAT BAYI DIPERCAYAI BARU DILAHIRKAN DITEMUKAN TERAPUNG DI LAUT

KOTA KINABALU: Mayat bayi masih belum dikenal pasti jantina ditemukan terapung di sebuah perkampungan atas air di sini, semalam.

Pemangku Ketua Polis Daerah Kota Kinabalu Supt Kalsom Idris berkata mayat bayi berkenaan ditemukan pada pukul 6.30 petang oleh penduduk kampung yang melalui jambatan kayu di kampung berkenaan sebelum menghubungi pihak polis.

“Sebaik menerima laporan mengenai penemuan mayat bayi terbabit, sepasukan polis digerakkan ke lokasi kejadian untuk siasatan.

“Siasatan awal mendapati bayi itu dipercayai baru dilahirkan namun setakat ini belum ada sebarang maklumat lanjut mengenai kejadian itu. Bayi terbabit disyaki dibuang ke laut selepas dilahirkan,” katanya dalam kenyataan di sini hari ini.

Beliau berkata siasatan sedang dijalankan dan orang ramai yang mempunyai maklumat berhubung kejadian itu diminta menghubungi Ibu Pejabat Polis Daerah Kota Kinabalu atau balai polis berhampiran bagi membantu siasatan. –AlHijrah Online


BURUH BINAAN DITAHAN, PUKUL IBU SAUDARA SELEPAS BUAT SEPAH DEPAN RUMAH

KUALA LUMPUR: Seorang buruh binaan ditahan polis selepas dipercayai memukul ibu saudaranya di sebuah rumah di Jalan Maju Utama, Ampang, semalam.

Ketua Polis Daerah Ampang Jaya ACP Mohamad Farouk Eshak berkata kejadian berlaku 10 malam itu didakwa berpunca daripada pertelingkahan antara seorang lelaki, 50, yang juga pengadu dengan suspek.

Suspek didakwa telah menumpahkan cat dan membuang botol minuman keras sehingga pecah di hadapan rumah.

Suspek kemudian telah memukul ibu pengadu, 70, sehingga menyebabkan kesakitan di bahagian muka.

Motif kejadian dipercayai wanita itu tidak berpuas hati terhadap suspek yang telah membuat sepah di hadapan rumahnya.

Mohamad Farouk berkata, polis berjaya menahan suspek berusia 36 tahun pada hari yang sama dan ditahan reman empat hari bermula hari ini bagi membantu siasatan.

Hasil semakan juga mendapati suspek mempunyai tiga rekod lampau yang melibatkan kes jenayah.

Kes disiasat mengikut Seksyen 323 Kanun Keseksaan dan Seksyen 18A Akta Keganasan Rumah Tangga 2017.—AlHijrah Online


KANAK-KANAK TIGA TAHUN DICAMPAK DARI TINGKAT SATU, BAYI DIHEMPAS KE LANTAI

Georgetown: Kanak-kanak perempuan berusia tiga tahun mengalami kecederaan di mulut serta patah kaki kiri dipercayai akibat dicampak oleh bapa saudaranya dari tingkat satu sebuah pangsapuri di Sungai Pinang di sini.

Turut menjadi mangsa, adik kepada kanak-kanak itu yang juga bayi perempuan berusia 40 hari yang mengalami pendarahan di bahagian kepala dipercayai akibat dihempas ke lantai di kediaman berkenaan.

Difahamkan dalam kejadian 3.40 petang itu, suspek berusia 29 tahun turut mengelar pergelangan tangan kanannya sebelum mencederakan kedua-dua mangsa.

Menurut laporan Harian Metro, ahli keluarga yang mahu dikenali sebagai Taiyoob, 31, berkata, terdahulu, dia terdengar jeritan ibunya meminta tolong sebelum mendapati adik lelakinya berada dalam keadaan tidak berpakaian serta berlumuran darah.

Ujarnya, kejadian berkenaan berlaku dengan pantas dan dia turut mendapatkan bantuan jiran bagi menenangkan suspek.

“Ahli keluarga yang lain menyelamatkan kedua-dua anak kakak saya itu sebelum menghantar mereka ke hospital.

“Adik saya (suspek) turut mendakwa terdengar ‘bunyi bisikan’ sebelum mencederakan kedua-dua anak saudara,” katanya ketika ditemui hari ini.

Difahamkan, bayi dan kanak-kanak terbabit berada di kediaman itu yang juga rumah nenek mereka, kerana ibunya masih dalam tempoh berpantang.

Menurut Taiyoob, pihaknya memohon orang ramai supaya tidak menularkan kejadian itu bagi menjaga privasi keluarga.

“Diharap, semua pihak faham keadaan dan hormati pendirian keluarga bagi tidak mengulas lanjut.

“Suspek adalah adik saya sendiri dan dia menerima rawatan tradisional kerana mempunyai masalah kesihatan sejak dua bulan lalu,” tambahnya lagi.

Sementara itu, Ketua Polis Daerah Timur Laut Asisten Komisioner Soffian Santong ketika dihubungi mengesahkan kejadian tersebut.

“Kes disiasat mengikut Seksyen 307 Kanun Keseksaan iaitu cubaan bunuh,” katanya. –AlHijrah Online


COVID-19: PM UK DIMASUKKAN KE HOSPITAL

LONDON: Perdana Menteri UK Boris Johnson dimasukkan ke hospital semalam bagi ujian lanjut selepas disahkan positif koronavirus minggu lalu, demikian laporan agensi berita Anadolu.

Jurucakap Downing Street berkata, “atas nasihat doktor, Perdana Menteri malam ini dimasukkan ke hospital untuk ujian lanjut”.

“Ini langkah berjaga-jaga selepas Perdana Menteri menunjukkan simptom yang berterusan selepas disahkan positif koronavirus 10 hari lalu.

“Perdana Menteri berterima kasih pada petugas NHS (Perkhidmatan Kesihatan Nasional) atas kerja keras mereka supaya masyarakat terus mengikut nasihat kerajaan untuk duduk di rumah, melindungi NHS dan menyelamatkan nyawa”.

Pada 27 Mac lalu, Johnson dalam Twitternya menyatakan yang beliau mengalami simptom penyakit itu dah disahkan positif.

“Saya kini mengasingkan diri sendiri tapi akan terus memimpin kerajaan melalui video-conference untuk menentang wabak ini”.

Johnson, 55, sepatutnya menamatkan pengasingan diri tujuh hari pada Jumaat lalu tetapi suhu badannya kekal tinggi.

Pihak berkuasa negara itu mengumumkan kes kematian di UK telah meningkat kepada 621 kes dalam tempoh 24 jam.

Ketika ini, UK merekodkan 47,806 kes jangkitan COVID-19 dengan 4,934 kes maut.

Lebih 1.2 juta individu dijangkiti di selurun dunia, demikian menurut data Universiti Johns Hopkins.

Seramai 68,400 maut akibat virus itu dengan 258,500 kes sembuh dan didiscaj dari hospital.

Koronavirus atau COVID-19 mula merebak di Wuhan, China pada Disember lalu, kini menular di sekurang-kurangnya 183 negara dan wilayah. — Terjemahan AlHijrah Online


Kajian mendalam ke atas gaji, upah perlu, kata KWSP

BANGI – Perlu ada kajian mendalam mengenai gaji dan upah pekerja
dengan mengambil kira kos sara hidup, kata Ketua Pegawai Eksekutif
Kumpulan Wang Simpanan Pekerja (KWSP) Tunku Alizakri Alias hari ini.

Beliau berkata penekanan bukanlah dengan menaikkan peratusan caruman
kepada kumpulan wang simpanan itu, tetapi ke atas tahap upah pekerja.

Tunku Alizakri berkata sumbangan majikan dan pekerja masing-masing sebanyak 12 peratus dan 11 peratus adalah yang kelima tertinggi di dunia, dan  akan membawa implikasi jika dinaikkan.

“Kenaikan akan memberi impak ke atas pekerja dari segi gaji bersih,
kos menjalankan perniagaan, yang merupakan isu yang agak sensitif.

“Saya
 tidak akan mengesyorkan kadar sumbangan dinaikan secara mendadak
sehingga satu kajian mendalam dilakukan sebelum keputusan dibuat,”
katanya kepada pemberita selepas pelancaran panduan perbelanjaan
‘Belanjawanku untuk individu dan keluarga Malaysia, di sini hari ini.

Tunku
 Alizakri berkata motivasi asas untuk membangunkan Belanjawanku
melibatkan masalah literasi kewangan yang rendah, kenaikan kos sara
hidup dan kadar berhutang dalam kalangan rakyat Malaysia.

“Panduan
 ini juga akan diguna pakai oleh pegawai Khidmat Nasihat Persaraan kami
dalam menyediakan panduan dan nasihat kewangan sebagai pelengkap kepada
perkhidmatan utama KWSP sedia ada.

“Kami menjangkakan
Belanjawanku menjadi asas utama dalam mewujudkan kesejahteraan kewangan
yang kukuh, yang akan meningkatkan kualiti hidup dalam jangka panjang,”
katanya.

Penyelidikan terperinci projek Belanjawanku yang
digunakan oleh KWSP sebagai sebahagian daripada program celik kewangan,
dibangunkan oleh pasukan Pusat Kajian Kesejahteraan Sosial Universiti
Malaya.

Tengku Alizakri yang ditanya mengenai isu yang sedang
dibincangkan antara Malaysia Airports Holdings Bhd dan AirAsia, berkata
KWSP gembira kerana kedua-dua pihak telah mengambil pandangannya secara
positif.

“AirAsia telah mengadakan pertemuan dengan kami, MAHB akan bertemu kami tidak lama lagi,” katanya. – SINAR ONLINE


ISRAEL SERBU PERKARANGAN MASJID AL-AQSA, TANGKAP 10 RAKYAT PALESTIN

BAITULMAQDIS: Polis Israel bertindak menahan 10 rakyat Palestin selepas menyerbu perkarangan Masjid Al-Aqsa semalam.

Serbuan dibuat Zionis selepas mendakwa penunjuk perasaan membaling batu ke arah polis.

Zionis dilapor membalas serangan itu dengan menembak peluru getah ke arah peserta protes.

Pertembungan itu mengakibatkan sekurang-kurangnya sembilan rakyat Palestin cedera.

Kira-kira 1,000 orang berkumpul di pekarangan masjid Al-Aqsa selepas solat Jumaat, melaungkan ‘Allah Maha Besar’ dengan sebahagiannya mengibar bendera Palestin.

Mereka dilapor berkumpul sebagai tanda protes terhadap tindakan biadap dan provokasi rakyat Israel yang menghina Nabi Muhammad SAW semasa perarakan bendera pada Selasa. — AlHijrah Online


ISRAEL MENGEBOM KAWASAN SEKITAR HOSPITAL DI GAZA

GAZA: Pesawat Israel mengebom persekitaran Hospital Al-Shifa dan Hospital Kanak-kanak Al-Nasr di Semenanjung Gaza pada awal Khamis.

Hospital Al-Shifa yang menempatkan ribuan pesakit dan penduduk yang mencari perlindungan di situ, menjadi sasaran peluru berpandu yang dilepaskan berselang-seli oleh pesawat Israel, lapor Agensi Anadolu memetik laporan Agensi Berita Palestin, WAFA.

Penggunaan serentak suar pencahayaan semasa serangan menyebabkan kawasan persekitaran hospital mengalami kemusnahan, katanya.

Serangan udara berhampiran Hospital Kanak-kanak Al-Nasr di barat bandar itu, mengorbankan tiga rakyat Palestin dan berpuluh-puluh lagi cedera.–AlHijrah Online


AGONG ZAHIR DUKACITA, KUTUK SEKERAS-KERASNYA SERANGAN TERBAHARU REJIM ISRAEL

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa dukacita dan mengutuk sekeras-kerasnya serangan terbaharu tentera rejim Israel terhadap jemaah Palestin serta pencerobohan ke atas Masjid Al-Aqsa baru-baru ini.

Datuk Pengelola Bijaya Diraja Istana Negara Mejar Jeneral Datuk Zahari Mohd Ariffin berkata Seri Paduka menyifatkan tindakan itu sebagai perbuatan keji dan amat zalim serta tidak berperikemanusiaan lebih-lebih lagi kerana ia berlaku dalam bulan mulia yang sepatutnya aman.

“Seri Paduka turut menyifatkan tindakan tentera rejim Israel itu bukan sahaja menyalahi undang-undang malah mencabuli hak asasi manusia serta kesucian masjid itu,” menurutnya dalam kenyataan hari ini.

Selain itu, Al-Sultan Abdullah bertitah bahawa Malaysia dan rakyatnya sentiasa bersolidariti bersama Palestin serta menyeru rakyat untuk terus memperjuang prinsip keadilan dan sikap saling menghormati di samping menentang sebarang bentuk keganasan serta kezaliman sesama manusia.

Zahari berkata Yang di-Pertuan Agong juga menzahirkan sokongan terhadap ketetapan kerajaan yang menyeru masyarakat antarabangsa, khususnya Majlis Keselamatan Pertubuhan Bangsa-Bangsa Bersatu (UNSC), supaya rejim Israel bertanggungjawab ke atas jenayah keji itu dan segera membebaskan semua tahanan Palestin.

Al-Sultan Abdullah bertitah Malaysia menyokong dan berpegang teguh dengan pendiriannya selama ini bahawa rakyat Palestin berhak mendapat sebuah negara yang merdeka serta berdaulat berdasarkan garis sempadan sebelum 1967 dengan Baitulmaqdis Timur sebagai ibu negara selaras dengan undang-undang dan inisiatif di peringkat antarabangsa.

Datuk Pengelola Bijaya Diraja berkata Seri Paduka turut bertitah agar kerajaan memainkan peranan menyeru Pertubuhan Kerjasama Islam (OIC) untuk bersatu padu membantu menangani masalah yang dihadapi oleh Palestin.

Baginda turut menyeru seluruh rakyat Malaysia tanpa mengira bangsa dan agama untuk sama-sama berdoa mengikut pegangan kepercayaan masing-masing supaya rakyat Palestin dilindungi serta tanah air mereka dibebaskan daripada penjajahan dan penindasan rejim Israel.

“Seri Paduka turut menyeru masjid dan surau di negara ini serta rakyat yang beragama Islam untuk mengadakan solat sunat hajat serta doa selamat termasuk di kediaman sendiri bagi memohon ihsan daripada Allah SWT untuk memelihara kesejahteraan rakyat Palestin daripada niat jahat rejim Israel,” katanya.–AlHijrah Online


GELARAN DATUK FARID KAMIL, BOY IMAN DITARIK

KUALA LUMPUR: Kerajaan negeri Pahang hari ini mengumumkan pembatalan dan penarikan Anugerah Darjah Kebesaran Negeri Pahang Darul Makmur kepada lima individu.

Dua daripada lima individu yang ditarik gelaran tersebut ialah pelakon Farid Kamil Zahari dan Noruliman A Rahman.

Kedua-dua mereka sebelum ini menerima Darjah Indera Mahkota Pahang (DIMP) yang membawa gelaran Datuk.

Menurut Setiausaha Kerajaan Negeri Pahang, Datuk Seri Dr Sallehuddin Ishak pembatalan dan penarikan darjah tersebut adalah serta merta.

“Penama tidak dibenarkan memakai sebarang gelaran yang dikurniakan dan perlu mengembalikan Darjah Kebesaran yang dikurniakan sebelum ini kepada Pejabat Setiausaha Kerajaan Pahang selaras dengan Undang-Undang Darjah – Darjah Kebesaran dan Bintang – Bintang Negeri Pahang,” katanya dalam kenyataan hari ini.

Ujarnya arahan tersebut menjunjung titah perintah Kebawah Duli Yang Maha Mulia Sultan Pahang.

Tiga lagi individu yang diumum ditarik balik dan dibatalkan penganugerahan ialah Wong Shee Kai @ Ricky, Tran Thi Mai @ Maimunah dan Syed Mohammad Faiz bin Syed Azemman. – AlHijrah Online


‘HARI GELAP’ BUAT PALESTIN

RAMALLAH: Pertubuhan Pembebasan Palestin (PLO) menyifatkan ‘Hari Gelap’ buat Palestin susulan perjanjian yang ditandatangani oleh Emiriah Arab Bersatu (UAE) dan Bahrain untuk mengukuhkan hubungan dengan negara haram Israel.

Lapor Anadolu Agency, ahli Jawatankuasa Eksekutif PLO, Wasel Abu Yousef berkata tindakan itu juga satu perkara yang menyedihkan buat rakyat Palestin.

“Ini adalah ‘Hari Gelap’ dan hari yang menyedihkan bagi rakyat dan pejuang Palestin.

“Ini adalah satu lagi tikaman khianat di sebalik perjuangan, hak, kesucian, dan pengorbanan rakyat Palestin,” katanya.

Tambah Abu Yousef, perjanjian seperti itu akan memungkinkan Israel meningkatkan kekejaman terhadap rakyat Palestin dan melakukan jenayah termasuk penyitaan tanah, dasar pembersihan etnik dan hukuman kolektif di semua wilayah Palestin yang dijajah.

Setiausaha Majlis Revolusi Pergerakan Fatah, Majid Al-Fityani memberitahu agensi berita Turki, “Hari ini dengan rasa malu mereka menandatangani perjanjian kebergantungan, perlindungan, dan ketaatan dengan negara penjajah.”

UAE dan Bahrain menjadi negara ketiga dan keempat menormalkan hubungan dengan Israel selepas Mesir pada 1979, dan Jordan pada 1994.

Perjanjian menormalkan hubungan antara UAE, Bahrain, dan Israel dibuat di White House dengan disaksikan Presiden Amerika Syarikat, Donald Trump. — AlHijrah Online.


14 KORBAN GEMPA BUMI KUAT DI TURKI

IZMIR, TURKI: Sekurang-kurangnya 14 terbunuh dalam gempa bumi kuat yang melanda Izmir, bandar yang terletak di barat daya Ankara.

Gegaran kuat turut menggegarkan Pulau Samos, di Greece.

Gempa bumi berskala 7.0 Richter itu mengakibatkan bangunan-bangunan runtuh. Sehingga berita ini ditulis, hampir 500 lagi penduduk Izmir cedera dalam bencana alam itu.

Presiden Turki, Recep Tayyip Erdogan berkata operasi mencari dan menyelamat sedang giat dilakukan di 17 bangunan yang runtuh, bimbang ramai mangsa terperangkap.

Sementara itu, Wisma Putra dalam kenyataannya awal pagi ini memaklumkan, semua rakyat Malaysia yang tinggal di Izmir selamat.

“Tiada rakyat Malaysia di Izmir terkesan akibat gempa bumi kuat.”

Gambar-gambar dan video runtuhan bangunan turut memenuhi media sosial dengan tanda pagar #PrayForIzmir. – AlHijrah Online


HFMD: 11 PREMIS BERKAITAN PUSAT JAGAAN KANAK-KANAK DITUTUP DI MELAKA

MELAKA: Sebanyak 11 premis berkaitan pusat jagaan kanak-kanak terpaksa ditutup selepas Melaka mencatatkan 977 kes penyakit tangan, kaki dan mulut (HFMD).

Pengarah Jabatan Kesihatan Negeri Melaka (JKNM) Dr Rusdi Abd Rahman berkata jumlah tersebut adalah daripada 13 kluster dilaporkan membabitkan tadika, taska, pusat jagaan dan rumah setakat minggu ini.

“Terdapat peningkatan kes HFMD setakat Minggu Epidemiologi 18 (ME18) tahun ini berbanding hanya 95 kes bagi tempoh sama tahun lepas.

“Untuk itu, kita telah mengarahkan 11 premis iaitu tadika, taska dan pusat jagaan melibatkan tujuh di daerah Jasin, Melaka Tengah (tiga) dan sebuah premis di Alor Gajah ditutup di bawah Akta Pencegahan dan Pengawalan Penyakit Berjangkit 1988,” katanya ketika dihubungi Bernama hari ini.

Dr Rusdi berkata selain itu, dua kes turut dilaporkan melibatkan rumah persendirian.

Menurutnya selain pemantauan berterusan daripada JKNM, beberapa sesi pertemuan akan diadakan bersama pengusaha tadika dan taska.

Beliau berkata langkah itu penting walaupun situasi HFMD di Melaka masih terkawal, ibu bapa perlu berwaspada termasuk peka terhadap tanda-tanda penyakit itu pada anak-anak.

“Jika ada anak-anak menunjukkan tanda-tanda dijangkiti, ibu bapa dinasihatkan tidak menghantar anak-anak ke sekolah atau tadika, sebaliknya segera ke klinik untuk rawatan lanjut,” katanya.–AlHijrah Online


Harga petrol naik 10 sen

PUTRAJAYA – Kementerian Kewangan menetapkan harga petrol naik 10 sen bagi RON95 dan RON97, manakala harga diesel kekal, bermula tengah malam ini 23 Februari 2019 sehingga 1 Mac 2019.

Harga RON95 akan dijual pada harga RM2.08 seliter, manakala RON97 dijual dengan harga RM2.38 seliter.

Diesel kekal dengan harga RM2.18 sen seliter bagi tempoh tiga minggu berturut-turut.

Kementerian Kewangan melalui kenyataan media menjelaskan, peningkatan harga runcit petrol RON95 didorong oleh faktor peningkatan purata kos produk diproses (refined product) di pasaran dunia berbanding minggu sebelumnya iaitu daripada AS$63.11 setong kepada AS$66.91 setong.

Kementerian berkata, bagi produk diesel, kos purata produk diproses turut meningkat secara ketara iaitu daripada AS$74.38 setong kepada AS$79.11 setong.

“Sepatutnya harga runcit diesel adalah sebanyak RM2.33 seliter. Namun selaras dengan janji kerajaan untuk menstabilkan harga runcit diesel sekiranya harga sebenar pasaran adalah lebih tinggi daripada paras yang ditetapkan, iaitu RM2.20 seliter untuk RON95 dan RM2.18 seliter untuk diesel, maka harga runcit diesel bagi tempoh 23 Februari 2019 sehingga 1 Mac 2019 terus dikekalkan pada paras RM2.18 seliter,” kata kenyataan itu hari ini.

Minggu lalu, kadar minyak RON97 jujual pada harga RM2.28 seliter manakala RON95, RM1.98 seliter.


WAJIB LENGKAP VAKSINASI UNTUK LAKSANA IBADAH HAJI

RIYADH: Kementerian Haji dan Umrah hanya akan mengeluarkan permit kepada jemaah haji domestik yang telah divaksinasi.

Memetik laporan Saudi Gazette, syarat lengkap vaksinasi adalah wajib bagi melaksanakan ibadah haji tahun ini.

Kementerian tersebut memaklumkan, tarikh terakhir jemaah haji mengambil vaksin ialah 10 hari sebelum bermula ibadah haji.

Sementara itu, kementerian tersebut memaklumkan permit haji akan dikeluarkan pada Jumaat bersamaan 5 Mei 2023M/ 15 Syawal 1444H kepada jemaah haji domestik yang sudah menyelesaikan pembayaran yuran pakej yang telah ditempah dengan syarikat penyedia perkhidmatan haji.

“Pendaftaran permit haji akan dibuka sehingga 7 Zulhijah 1444H / 25 Jun 2023M,” katanya.—AlHijrah Online


KEMULIAAN UMMAH PADA MASA DEPAN BERGANTUNG KEJAYAAN GENERASI M – SULTAN NAZRIN

IPOH: Sultan Perak Sultan Nazrin Shah bertitah kemuliaan ummah pada masa hadapan amat bergantung pada kejayaan yang diperoleh oleh generasi muda Muslim atau ‘generasi M’ yang berusia 30 tahun ke bawah.

Titah baginda peranan generasi M amat signifikan dan sangat berpengaruh untuk menggerakkan serta menjadi penentu arah haluan masa hadapan ummah selain masa hadapan dunia.

Sultan Nazrin bertitah generasi M berpegang kepada iman dan amat selesa menerima kemodenan selain tidak mudah menghadam nilai-nilai tradisi tanpa terlebih dahulu disahihkan dengan fakta dan data serta dibuktikan relevan dalam dunia semasa.

“Mereka memerlukan kefahaman dan kerasionalan terhadap sesuatu perkara, mereka mengamalkan budaya berdialog, bersoal jawab, berdebat dan berinteraksi.

“Mereka bukan lagi golongan yang diam bersila di atas tikar, mendengar dan menerima secara pasif apa yang diungkapkan. Melalui talian (internet), mereka memiliki sumber-sumber ilmu alternatif yang membolehkan mereka membuat perbandingan dan penelitian untuk mendapatkan kepastian serta kesahihan,” titah baginda.

Sultan Nazrin bertitah demikian ketika merasmikan Muzakarah Sultan Nazrin Muizzuddin Shah, yang bertemakan ‘Menjulang Kemuliaan Umat: Sejarah, Wawasan dan Harapan’, di Pusat Konvensyen Casuarina @Meru, di sini, hari ini.

Titah Sultan Perak, generasi M juga memiliki modal intelek, melihat dunia dengan lensa lebih luas dan kompleks selain berpandangan bahawa Islam hendaklah berupaya diterima oleh warga dunia dalam ruang peranan lebih lebar serta luas.

“Generasi M juga memilih untuk berperanan sebagai duta Islam yang membawa suara kesederhanaan, melihat dunia sebagai pentas pertemuan budaya dan bukan pertembungan budaya seterusnya mentafsir kepelbagaian budaya sebagai keindahan yang melambangkan kekayaan ciptaan dan sebahagian lambang kebesaran Ilahi,” titah baginda.

Bagaimanapun baginda bertitah adakah pendekatan yang dilaksanakan oleh pelbagai individu dan institusi Islam ketika ini berjaya mendampingi majoriti Generasi M atau mereka semakin menjauhkan diri.

Sehubungan itu,  Sultan Nazrin bertitah agar generasi dewasa memahami pemikiran dan jiwa generasi M selain mengolah pendekatan yang berupaya menjadikan mereka aset penting termasuk memberikan ruang lebih besar selain menghulurkan bantuan serta dorongan agar kumpulan tersebut berupaya menjadi tenaga penggerak utama untuk mengangkat martabat ummah.

Pada masa sama, Sultan Nazrin bertitah agar generasi muda Islam menjadi ejen perubahan, tekun berusaha melakukan yang terbaik, gigih menerokai perantauan baharu serta kekal dengan pegangan akidah dan tidak berkompromi dengan idealisme Islam seterusnya menjulang kemuliaan ummah.

Mengenai muzakarah itu, Sultan Nazrin bertitah agar ia dapat melakukan analisis secara jujur, memeriksa keberkesanan, produktiviti dan impak yang dihasilkan melalui kaedah pengajaran al-Quran yang diamalkan oleh masyarakat Islam dalam mengangkat kemuliaan ummah.

“Ia sama ada boleh mengupayakan insan memahami, mendalami, menghayati perkara-perkara yang tersirat di samping yang tersurat serta berupaya memperlengkap minda umat Islam menguasai pelbagai pengetahuan dan kemahiran untuk menghadapi perkembangan sosial, perdagangan, sains, kejuruteraan dan teknologi dunia semasa,” titah baginda. — BERNAMA


ADAKAH EL SISI PENYELAMAT MESIR?

ANALISIS KALI INI MASIH LAGI MEMBINCANGKAN ISU ‘TRAGEDI TAHRIR’ YANG MANA SEHINGGA KINI MASA DEPAN MESIR MASIH SAMAR HALA TUJUNYA .

PERSOALAN YANG PALING UTAMA , SEJAUH MANA PROSES REVOLUSI MAMPU MEMBANGUNKAN SEMULA MESIR?

KUPASANNYA DALAM SEGMEN ANALISIS BERSAMA FINAZ YUNUS


JAKIM sedia bantu KKM perluas khidmat kesihatan

PUTRAJAYA – Jabatan Kemajuan Islam Malaysia (JAKIM) bersedia menjadi
pemudah cara kepada Kementerian Kesihatan (KKM) untuk memperluaskan
program perkhidmatan kesihatan kepada sekolah agama berdaftar dengan
pihak berkuasa agama negeri.

Ketua Pengarah Jakim Datuk Mohamad Nordin Ibrahim dalam kenyataan
hari ini berkata program itu akan memberi manfaat kepada 83,252 murid di
 92 buah Sekolah Agama Negeri dan 135 Sekolah Agama Rakyat di seluruh
negara.

Mohamad Nordin berkata KKM membentangkan cadangan  pelaksanaan program itu pada Persidangan Ketua-Ketua Jabatan/ Majlis  Agama Islam Negeri Seluruh Malaysia (PKJ) kali ke-108 yang dirasmikan Menteri di Jabatan Perdana Menteri Datuk Seri Dr Mujahid Yusof Rawa di  Institut Latihan Islam Malaysia (ILIM), Bangi, semalam.

Mereka bakal menerima perkhidmatan pendidikan kesihatan, imunisasi,
pemeriksaan kesihatan, rawatan dan rujukan sekiranya diperlukan mengikut
 tahap umur persekolahan seperti yang diterima murid di sekolah yang
berdaftar di bawah Kementerian Pendidikan, katanya.

“Ini adalah suatu perkhidmatan yang cukup berharga bagi murid-murid sekolah agama,” kata Mohamad Nordin.

Mohamad
 Nordin berkata antara objektif program itu adalah untuk memastikan
sekolah yang berdaftar dengan pihak berkuasa agama negeri
diklasifikasikan sebagai sekolah berjadual bagi membolehkan sekolah
tersebut mendapat perkhidmatan kesihatan sekolah tanpa dikenakan caj fi.

Pada  masa ini, katanya Jakim dimaklumkan belum ada lagi badan khusus yang  menyelaras dan mengurus penyampaian perkhidmatan kesihatan untuk murid di sekolah agama dan ia menimbulkan kesukaran kepada KKM untuk mengenal  pasti sekolah agama yang berdaftar dengan pihak berkuasa agama negeri.

Bagi  merealisasikan hasrat tersebut, Mohamad Nordin berkata sebuah  Jawatankuasa Bersama Kesihatan di peringkat kebangsaan dan negeri perlu  ditubuhkan bagi membincangkan dengan teliti peranan pelbagai pihak yang  terlibat. – SINAR ONLINE


MAHKAMAH KEKALKAN KEMENANGAN MAS ERMIEYATI DI PARLIMEN MASJID TANAH

MELAKA: Mahkamah Pilihan Raya Melaka hari ini mengekalkan kemenangan Datuk Mas Ermieyati Samsudin di kawasan Parlimen Masjid Tanah pada Pilihan Raya Umum ke-15 (PRU15) lepas.

Hakim Mahkamah Pilihan Raya Datuk Abu Bakar Katar menolak petisyen pilihan raya yang dikemukakan calon Barisan Nasional (BN) Abdul Hakim Abdul Wahid untuk membatalkan kemenangan calon Perikatan Nasional (PN) itu selepas memutuskan pempetisyen gagal membuktikan wujud elemen rasuah pada kempen PRU15.

Pada 3 Jan lepas, Abdul Hakim memfailkan petisyen pilihan raya mendakwa rasuah dalam bentuk wang dan jamuan digunakan untuk memikat pengundi pada PRU15.

Mahkamah memerintahkan pempetisyen (Abdul Hakim) membayar kos berjumlah RM50,000 kepada Mas Ermieyati selaku responden.

Abu Bakar dalam penghakimannya berkata pempetisyen bergantung kepada dua alasan utama dalam petisyen iaitu berlakunya penyogokan wang oleh ejen responden semasa hari pengundian dan jamuan yang diadakan pada 3 Dis 2022.

“Mahkamah ini sedar Mahkamah Pilihan Raya tidak perlu mengambil pendekatan yang terlampau rigid hingga menggagalkan niat undang-undang untuk menjaga kesucian proses pilihan raya yang diadakan,” katanya.

Mahkamah juga katanya berpendapat responden tidak mempunyai pengetahuan atau memberi kebenaran kepada Pengerusi Armada Bersatu Akmal Zahin Zainal Zahir untuk hadir di premis dan memberi wang sogokan (jika dibuktikan) serta tiada keterangan mahkamah yang menunjukkan sepanjang PRU-15, Akmal Zahin secara aktif atau terang-terangan turut hadir berkempen di Masjid Tanah bagi memastikan kemenangan responden yang bertanding bagi PN.

“Berdasarkan alasan-alasan yang dinyatakan, mahkamah berpendapat pempetisyen gagal membuktikan melampaui keraguan yang munasabah responden atau ejennya melakukan sogokan wang atau penjamuan sebagaimana yang diplidkan dalam petisyen pilihan raya sehingga boleh membatalkan kemenangan responden di Parlimen Masjid Tanah.

“Menurut Seksyen 36 (1) Akta Kesalahan Pilihan Raya 1954, mahkamah memutuskan responden telah dilapor dipilih dengan sewajarnya sebagai Ahli Parlimen Masjid Tanah dalam PRU15,” katanya.

Seramai 28 saksi memberi keterangan pada perbicaraan selama 13 hari dengan tiga saksi daripada pihak responden termasuk Mas Ermieyati manakala pempetisyen seramai 10 orang.

Sementara itu Setiausaha Agung PAS Datuk Seri Takiyuddin Hassan yang mengetuai barisan peguam bagi pihak responden berkata pihaknya bersyukur dengan keputusan itu. Pempetisyen diwakili peguam Datuk Mohd Hafarizam Harun.

Pada 2 Mei lepas, Mahkamah Persekutuan memerintahkan petisyen pilihan raya bagi kawasan Parlimen Masjid Tanah dikembalikan ke Mahkamah Tinggi untuk perbicaraan penuh selepas membenarkan rayuan Abdul Hakim.

Abdul Hakim merayu terhadap keputusan Mahkamah Pilihan Raya itu yang membatalkan petisyen pilihan rayanya untuk membatalkan kemenangan Mas Ermieyati iaitu Ketua Bersatu Masjid Tanah.

Pada PRU15 lalu, Mas Ermieyati menang dengan majoriti 4,411 undi dalam saingan empat penjuru selepas memperoleh 25,604 undi.

Beliau menewaskan Abdul Hakim yang memperoleh 21,193 undi, calon Ikatan Demokratik Malaysia (MUDA) Mutalib Uthman (7,445 undi) dan calon Parti Pejuang Tanah Air (Pejuang) Handrawirawan Abu Bakar (507 undi). — AlHijrah Online


PDPR BUKAN HALANGAN KECEMERLANGAN MURID UPKK 2021

KUALA LUMPUR: Keputusan Ujian Penilaian Kelas KAFA (UPKK) menggunakan Modul Penilaian Kelas KAFA (MPKAFA) yang meningkat pada tahun ini menunjukkan kemampuan murid dalam menyampaikan respon kepada penilai dalam sesi penilaian yang telah dijalankan.

Timbalan Ketua Pengarah (Dasar) JAKIM, Hakimah Mohd Yusoff berkata, keputusan yang diumumkan ini adalah bukti dan hasil keberkesanan aktiviti pendidikan KAFA secara keseluruhan termasuk pengajaran dan pembelajaran di rumah (PdPR) yang telah dilaksanakan dalam pelbagai cara dan kesesuaian.

“Hasil keputusan pada tahun ini telah diterjemahkan dengan peratusan keseluruhan sebanyak 95.37 peratus. Kejayaan murid dalam Mata Pelajaran Amali Solat adalah sebanyak 97.40 peratus, Penghayatan Cara Hidup Islam (PCHI) mencatatkan 96.06 peratus, diikuti Bidang Al-Qur’an yang mencapai 96.89 peratus kelulusan,” katanya dalam kenyataan hari ini.

Memperincikan kelulusan berdasarkan mata pelajaran Hakimah berkata Ulum Syariah (Akidah & Ibadah) 96.74 peratus; Jawi Dan Khat 94.77 peratus; Sirah 93.21 peratus; Adab (Akhlak Islamiah) 96.00 peratus dan Lughatul Quran 91.91 peratus.

Kata Hakimah kejayaan bukan diukur melalui bilangan A dan peperiksaan semata-mata, tetapi ia diterjemahkan melalui amalan dan cara hidup serta pembudayaan nilai-nilai yang telah dipelajari di kelas KAFA dalam kehidupan seharian.

“Harapan JAKIM adalah untuk menjadikan Pendidikan KAFA sebahagian daripada tanggungjawab bagi melahirkan insan yang seimbang dari sudut pendidikan dan cara hidup sempurna.

“Penerapan nilai yang diterapkan dalam kelas KAFA tidak lain dan tidak bukan adalah untuk melahirkan anak-anak yang mempunyai sahsiah mulia sebagai generasi pewaris masa hadapan negara,” katanya.

Jumlah keseluruhan calon UPKK tahun ini melibatkan 464,605 calon dengan 222,528 murid tahun enam tahun 2020 dan 242,077 murid tahun lima tahun 2021. – AlHijrah Online


LELAKI MAUT KEMALANGAN SEBELUM BERTUNANG

JITRA: Belum sempat melangsungkan majlis pertunangannya, seorang lelaki, Mohd Khairulnizam Abdullah, 25 maut selepas terlibat dalam kemalangan jalan raya, malam tadi.

Ketika kejadian, Mohd Khairulnizam bersama bakal tunangnya Nurul Syifa Ahmad Shukri, 26 baru selesai menikmati makan malam sebelum pulang ke rumahnya di Kampung Penia, Mukim Malau.

Kedua-duanya sepatutnya melangsungkan majlis pertunangannya pada hari ini (Khamis).

Kemalangan berlaku apabila kenderaan yang dinaiki dipercayai terbabas sebelum terlanggar pokok dan terbalik.

Insiden berlaku pada jam 9.40 malam di Kilometer 20.7 Lebuhraya Utara Selatan, selepas lampu isyarat Asun, di sini.

“Mereka sepatutnya bakal melangsungkan pertunangan esok serta segala persiapan untuk majlis pertunangan sudah dilaksanakan tetapi terlibat dalam kemalangan dan kami reda atas pemergian bakal tunang anak saudaranya, kata bapa saudara kepada Nur Syifa.

Sementara itu, Ketua Polis Daerah Kubang Pasu, Superintendan Rodzi Abu Hassan berkata, pemandu yang ketika itu berada di lorong kanan secara tiba-tiba hilang kawalan menyebabkan kenderaan itu terbabas lalu terlanggar beberapa batang pokok dan terbalik.

“Mangsa disahkan meninggal dunia manakala penumpang hadapan mengalami kecederaan patah paha kanan serta luka di bibir serta telinga dihantar ke Hospital Jitra untuk menerima rawatan.

“Mayat mangsa kemudian dibawa ke Forensik Hospital Jitra untuk tujuan bedah siasat.

Kes disiasat mengikut Seksyen 41(1) Akta Pengangkutan Jalan (APJ) 1987.—AlHijrah Online


Ratusan laman web gangguan seksual kanak-kanak disekat

CYBERJAYA – Suruhanjaya Komunikasi dan Multimedia Malaysia (SKMM)  menyekat lebih 400 laman web yang mengandungi gangguan seksual  kanak-kanak dari 2015-2018 menerusi kerjasama dan pertukaran maklumat dengan pihak Polis Antarabangsa (Interpol) dan Polis Diraja Malaysia.

Ketua Pegawai Pematuhan SKMM Zulkarnain Mohd Yassin berkata tindakan telah diambil mengikut Seksyen 211 Akta Komunikasi dan Multimedia yang melarang pembekal perkhidmatan kandungan aplikasi atau orang lain yang menggunakan perkhidmatan itu untuk mengeluarkan atau cuba mendapatkan kandungan tidak sopan, lucah, tidak benar, mengugut atau menyinggung perasaan dengan tujuan hendak mengusik, menggangu, mengancam atau menjengkelkan sesiapa juga.

“SKMM telah bekerjasama dengan lapan syarikat telekomunikasi utama dan pembekal perkhidmatan Internet untuk  membolehkan perisian yang memberi kawalan kepada ibu bapa dapat dibeli pada harga berpatutan,” katanya ketika menyampaikan ucapan alu-aluannya pada Bengkel dan Seminar Industri Tentang Eksploitasi dan Gangguan  Seksual 2019 di ibu bepejabat SKMM di sini hari ini.

Seminar dua hari itu yang bermula hari ini dianjurkan bersama oleh
SKMM dan Tabung Kanak-kanak Pertubuhan Bangsa-Bangsa Bersatu (Unicef).

Zulkarnain berkata kejayaan dalam memastikan bahawa persekitaran dalam talian yang selamat buat kanak-kanak bergantung kepada kolaborasi dan kerjasama pelbagai pemegang taruh dan memerlukan peranan yang komprehensif dalam meningkatkan literasi media selain membina ketahanan dalam persekitaran yang dikawal oleh peraturan yang baik.

Sementara itu, Ketua  Jabatan Literasi Digital SKMM Elvira Shamsuddin dalam pembentangannya  tentang trend di Malaysia berkata hanya 12.2 percatus ibu bapa menggunakan perkhidmatan kawalan ibu bapa untuk memastikan keselamatan  dalam talian anak-anak mereka.

“Ibu bapa lain memilih untuk memeriksa akaun media sosial anak-anak mereka atau menyemak sejarah  kegunaan pelayar (browser history), berbincang dengan anak-anak tentang  keselamatan dalam talian, duduk menemani anak-anak ketika mereka  menggunakan Internet dan menetapkan had tentang penggunaan Internet oleh  anak-anak mereka,” katanya.

Elvira berkata masyarakat perlu melakukan lebih lagi untuk memastikan keselamatan dan kesejahteraan  anak-anak semasa menggunakan Internet. – SINAR HARIAN


PENGELUAR ARAK ‘TIMAH’ MOHON TEMPOH SEMINGGU UNTUK TUKAR NAMA

PUTRAJAYA: Syarikat pengeluar minuman beralkohol tempatan jenama ‘Timah’ mempertimbangkan untuk menukar nama dan imej pada label produk arak keluaran mereka, kata Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi.

Perkara itu dinyatakan dalam satu mesyuarat yang dipengerusikannya secara hibrid semalam melibatkan beberapa menteri dan wakil syarikat pengeluar minuman tersebut iaitu Winepak Corporation (M) Sdn Bhd.

Turut serta dalam mesyuarat berkenaan ialah Menteri Komunikasi dan Multimedia Tan Sri Annuar Musa, Menteri di Jabatan Perdana Menteri (Hal Ehwal Agama) Idris Ahmad dan Menteri Perpaduan Negara Datuk Halimah Mohamed Sadique.

“Melalui perbincangan yang telah diadakan, syarikat Winepark telah memohon tempoh satu minggu untuk berbincang dengan pemegang saham dan lembaga pengarah mereka bagi menukar nama dan imej pada label produk arak keluaran mereka,” kata Nanta dalam satu kenyataan hari ini.

Menurut beliau pertemuan secara hibrid itu diadakan dalam suasana harmoni dengan menghayati konsep Keluarga Malaysia bagi mencapai satu kesepakatan demi kebaikan negara.

Nanta berkata kerajaan mengambil maklum dan prihatin terhadap isu jenama ‘Timah’ itu yang dibincangkan di platform media sosial sejak ia dilancarkan awal bulan ini.

Isu arak mengguna pakai jenama ‘Timah’ menimbulkan kontroversi kerana didakwa tidak menjaga sensitiviti masyarakat Islam di negara ini.

Pada 18 Oktober lepas, Mufti Pulau Pinang Datuk Seri Wan Salim Wan Mohd Noor dilaporkan menggesa kerajaan supaya mengarahkan syarikat pengeluar minuman beralkohol untuk segera menukar jenama ‘Timah’ berserta gambar pada botol yang digunakan, demi memelihara suasana harmoni di antara pelbagai kaum di negara ini.

Bahagian Keselamatan dan Kualiti Makanan (BKKM) Kementerian Kesihatan pada 22 Oktober pula memaklumkan syarikat pengeluar minuman itu tidak memohon sebarang khidmat nasihat label daripada pihaknya serta menegaskan bahawa BKKM tidak memberi apa-apa kelulusan berkaitan pelabelan.

Menurut Nanta pertemuan secara hibrid semalam dibuat susulan pertemuan pertama yang telah diadakan antara syarikat Winepak bersama Perbadanan Harta Intelek Malaysia (MyIPO) pada 25 Oktober lepas.

Selain itu, Nanta berkata, KPDNHEP melalui MyIPO akan menambah baik prosedur yang membabitkan pelbagai kementerian dan agensi berkaitan supaya isu yang sama tidak berulang lagi di masa hadapan.

Katanya, beliau berharap semua pihak dapat memahami serta memberi peluang kepada Kerajaan mencari jalan penyelesaian yang terbaik untuk semua pihak.–AlHijrah Online


SULTAN ISMAIL PETRA MANGKAT

KOTA BHARU: Ayahanda Sultan Kelantan, Sultan Muhammad V iaitu Sultan Ismail Petra mangkat di Wad Diraja Hospital Raja Perempuan Zainab II (HRPZII) di sini jam 8.11 pagi tadi.

Menurut laman Facebook Pertubuhan Kerabat Diraja Kelantan Al-Muhammadi, jenazah Al-Marhum Sultan Ismail Petra akan dibawa ke Istana Balai Besar untuk Istiadat Penghormatan terakhir.

Istiadat Pemakaman pula dijangka dilangsungkan selepas solat asar di Makam Diraja Langgar Kota Bharu.

Entri di laman Facebook itu turut menyertakan etika berpakaian untuk penghormatan terakhir kepada Al-Marhum.

Etika berpakaian untuk kerabat Diraja adalah berbaju Melayu putih, bersampin putih, songkok hitam beralas kain putih di atas dan baju kurung putih bagi perempuan.

Etika berpakaian untuk orang awam ialah berbaju Melayu putih, bersampin putih, bersongkok hitam beralas kain putih dan baju kurung putih bagi perempuan, katanya. — AlHijrah Online


POLIS SIASAT KEJADIAN WARGA ASING DIPUKUL SEKUMPULAN LELAKI

KAJANG: Sejak semalam tular di media sosial video berdurasi selama lebih kurang 1 minit 21 saat tentang kejadian seorang lelaki warga asing telah dipukul oleh sekumpulan lelaki Melayu.

Kejadian dipercayai berlaku di kawasan kaki lima Kedai No. 28, Jalan Alam Jaya 19, Taman Alam Jaya, Batu 9 Cheras, Kajang, Selangor.

Ketua Polis Daerah Kajang Asisten Komisioner Mohd Zaid Hassan berkata, pasukan Bahagian Maksiat, Judi dan Kongsi Gelap (D7) Ibu Pejabat Polis Daerah (IPD) Kajang telah melihat video yang tular ini dan melakukan siasatan awal ekoran mempercayai tempat kejadian merupakan kawasan pentadbiran IPD Kajang.

“Hasil siasatan awal yang telah dijalankan, kejadian yang viral ini melibatkan mangsa seorang lelaki dipercayai warga asing telah dipukul oleh sekumpulan lelaki Melayu yang dikenali dengan nama Yusuf Azmi, Abang Ali dan beberapa orang pengikutnya yang belum dikenalpasti.

“Kejadian yang tular ini jelas merupakan satu kejadian kekerasan jenayah yang boleh disiasat di bawah Seksyen 147 Kanun Keseksaan dan kejadian ini juga merupakan kejadian yang mengganggu gugat serta mendatangkan kekacauan kepada ketenteraman awam berikutan kejadian ini berlaku melibatkan kawasan awam yang terbuka,” katanya dalam kenyataan pada Isnin.

Tambah beliau penelitian ke atas video ini juga mendapati, kumpulan lelaki Melayu yang tular ini telah melanggar beberapa prosedur operasi standard (SOP) Perintah Kawalan Pergerakan Bersyarat (PKPB) dengan berkumpul serta tidak menjaga penjarakan sosial.

Sehubungan itu kata Mohd Zaid, pihak Polis IPD Kajang telah membuat laporan Polis berhubung kejadian ini bagi tujuan siasatan lanjut pihak Polis.

“Berdasarkan kepada video yang tular ini, kes telah diklasifikasikan di bawah seksyen 147 Kanun Keseksaan.

“Jika disabitkan kesalahan, boleh dihukum penjara selama 2 tahun ataupun dikenakan denda ataupun kedua-duanya sekali,” katanya.

Bagi kesalahan melanggar SOP PKPB, kes juga disiasat di bawah Seksyen 269 Kanun Keseksaan dan 22(b) Akta Pencegahan dan Pengawalan Penyakit Berjangkit 1988.

Mana-mana individu yang mempunyai maklumat lanjut berhubung kejadian ini boleh berhubung dengan mana-mana Balai Polis terdekat atau berhubung terus dengan Pegawai Penyiasat kes di talian 019-665 5811. — AlHijrah Online


EMPAT KAMPUNG DI BALING DILANDA BANJIR SELEPAS HUJAN LEBAT TIGA JAM

BALING: Tiga pusat pemindahan sementara (PPS) dibuka bagi menempatkan mangsa banjir dari empat buah kampung di daerah ini pada malam ini.

Pegawai Pertahanan Awam Daerah Baling Rasidah Kassim berkata tiga PPS itu ialah Sekolah Kebangsaan (SK) Iboi, SK Syed Sheh dan Sekolah Menengah Kebangsaan Jerai.

Bagaimanapun, katanya, jumlah mangsa yang dipindahkan ke PPS tersebut sedang dikemas kini.

“Banjir setakat ini melibatkan empat buah kampung iaitu Kampung Iboi dan Kampung Tanjung Luas di Mukim Kupang serta Kampung Sedim dan Kampung Jernang di Mukim Bakai,” katanya dalam kenyataan malam ini.

Selain itu, beliau berkata ketika ini operasi mengeluarkan mangsa yang terperangkap di kawasan banjir masih giat dijalankan.

Banjir di kawasan terlibat berlaku selepas hujan lebat berterusan selama tiga jam sejak 2 petang tadi turut menyebabkan air Sungai Kupang melimpah ke kawasan penempatan penduduk berdekatan tebing. – AlHijrah Online


PRN: PH KEKAL TADBIR PULAU PINANG

PUTRAJAYA: Pakatan Harapan (PH) kekal mentadbir Pulau Pinang apabila memperoleh majoriti melebihi 50 peratus dalam Pilihan Raya Negeri (PRN) yang berlangsung hari ini.

Pengerusi Suruhanjaya Pilihan Raya (SPR) Tan Sri Abdul Ghani Salleh dalam sidang media di sini malam ini memaklumkan PH telah memenangi 21 daripada keseluruhan 40 kerusi Dewan Undangan Negeri (DUN) yang dipertandingkan di Pulau Pinang setakat 10.34 malam.

Setakat 4 petang, Pulau Pinang merekodkan peratusan keluar mengundi sebanyak 67 peratus.

Ketua Menteri Pulau Pinang Chow Kon Yeow berjaya mempertahankan kerusi Padang Kota untuk penggal keempat berturut-turut dengan memperoleh majoriti 7,116 undi.

Chow, yang juga Ahli Parlimen Batu Kawan, dilaporkan akan dinamakan sebagai calon Ketua Menteri Pulau Pinang jika PH berjaya membentuk kerajaan negeri pada PRN ini.

Pada Pilihan Raya Umum ke-14 (PRU14) pada Mei 2018, PH memenangi 37 daripada 40 kerusi DUN untuk membentuk kerajaan negeri.–AlHijrah Online